Ključni događaji u vezi sa kriminalom i korupcijom u 2017. - KRIK\nTokom prošle godine policija i tužilaštvo pokazali su nespremnost i nedostatak volje da se bave slučajevima u koje su umešani pripadnici vlasti – pre svega istragama protiv ministra Aleksandra Vulina i gradonačelnika Beograda Siniše Malog, kao i u slučaju rušenja objekata u Savamali. Tužilaštva su se proglašavala nenadležnim, obustavljala sporne predmete ili ih prosleđivala nižim tužilaštvima pravdajući se da je policija loše sprovela istragu. Odbačene su prijave protiv napada na novinare i građane na inauguraciji predsednika Aleksandra Vučića. Vlast je nastavila sa lošom praksom pritisaka na rad tužilaštava i sudova, kao i na novinare. Godinu su obeležili mafijaški obračuni i sukobi između dva dominantna kriminalna klana – škaljarskog i kavačkog.\nDvojica policajca pritvorena su početkom prošle godine zbog odavanja službene tajne pošto su progovorili o tajnoj operaciji srpske policije u Potočarima prilikom posete Aleksandra Vučića komemoraciji za žrtve Srebrenice jula 2015. Policajci su tvrdili da je operacija nezakonito sprovedena bez naloga suda, da su angažovani pod lažnim nalozima i da su o tome sastavili lažne izveštaje. Zbog nezakonite operacije podneli su i prijavu protiv državne sekretarke Dijane Hrkalović i još trojice čelnika u MUP-u, međutim prijava je odbačena . U februaru su pušteni iz pritvora kada je i podignuta optužnica. Zaštitnik građana utvrdio je da je bilo nezakonitosti prilikom određivanja pritvora jer Sektor unutrašnje kontrole nije obrazložio pritvor u dokumentaciji niti naveo da je imao usmeni nalog tužioca za hapšenje. Suđenje je počelo u decembru.\nZemunac optužen da je pucao u Beka\nPočetkom godine podignuta je optužnica protiv bivšeg člana zemunskog klana Aleksandra Zdravkovića zbog sumnje da je u novembru 2014. pokušao da ubije biznismena Milana Beka ispred njegove kuće na Senjaku. Postupak protiv Zdravkovića spojen je sa onim protiv Maje Adrovac kojoj se stavlja na teret pomaganje u zločinu. Ona je prošle godine oslobođena u nedostatku dokaza, ali je presuda ukinuta i naloženo je ponovno suđenje. U julu je suđenje počelo iznova po spojenim optužnicama. Do danas nije poznato ko je naredio Bekovo ubistvo.\nIznuda u „Havani“\nVlasnik kluba „Havana“ Vladimir Popović Pop, žandarm Vojislav Kostić i Dalibor Đorić uhapšeni su u januaru jer su od dve osobe u klubu „Havana“ pokušali da iznude 110.000 evra, stan i automobile. Optuženi u ovom postupku bliski su ljudima iz dve kriminalne grupe – crnogorskog škaljarskog klana i ekipe kriminalca Luke Bojovića koji je u zatvoru u Španiji.\nZastarelo suđenje Šariću za dokumenta\nDarko Šarić, kome se sudi za šverc kokaina i pranje novca, optužen je u januaru da je 2007. godine na osnovu lažnih dokumenata hrvatskih organa izvadio pasoš i ličnu kartu na ime Tomislav Savatović. Postupak je najpre vođen u Hrvatskoj koja ga je ustupila Srbiji 2015 godine. Srpsko tužilaštvo podiglo je optužnicu tek dve godine kasnije jer se, kako navode, čekalo da iz susedne zemlje stigne kompletna dokumentacija. Iako je postojala opasnost da slučaj zastari, od ukupno sedam zakazanih suđenja, tri nisu održana. Dva krivična dela su zastarela tokom suđenja, a Šarić je za treće je u julu osuđen na tri meseca zatvora i novčanu kaznu od 5.000 dinara. Presuda, međutim, nikada nije postala pravosnažna. Dokumentacija je čak četiri meseca putovala iz Trećeg suda u Beogradu do Višeg koji je odlučivao po žalbi. Ovaj sud na kraju je samo konstatovao da je slučaj zastareo.\nLončareve fotografije sa zemunskim klanom\nNakon izneverenih očekivanja i raskola sa koalicionim partnerima, predsednik Nove Srbije Velimir Ilić pokazao je u javnosti fotografiju Zlatibora Lončara u društvu Dušana Spasojevića, bivšeg vođe zemunskog klana. O vezama ministra zdravlja i kriminalnog klana pričali su svedoci saradnici na suđenju za ubistvo premijera Zorana Đinđića, a KRIK je pre dve godine otkrio da je Lončar dobio ili kupio stan od supruge Sretka Kalinića, glavnog ubice zemunskog klana. Tadašnji premijer Srbije Aleksandar Vučić rekao je da je fotografija Lončara i Spasojevića nastala u kafiću nakon što je Lončar operisao oca nekog od članova grupe. Nekoliko dana kasnije Ilić je pokazao još jednu fotografiju ispred bazena u vili u Šilerovoj, sedištu ove grupe, koja je demantovala tvrdnje premijera. „Posle operacije koja je bila uspešna, otac (Dušana Spasojevića) je izašao, bio je kod njega kući, pozvao me je da mi se zahvali i hteo da me upozna sa tada najmoćnijim političarem iz vlasti. Otišao sam, upoznao sam se sa čovekom, on je insistirao i da se slikamo“, ispričao je Lončar. Na pitanje da potvrdi da su slike napravljene u vili u Šilerovoj, ministar nije dao precizan odgovor navodeći da je u pitanju bio tržni centar. Ova afera, kao ni prethodne, nije uzdrmala Lončarevu poziciju u vladi.\nPresuda Zoranu Jakšiću u Peruu\nJedan od vođa kriminalne grupe „Amerika“ Zoran Jakšić osuđen je u Peruu na 20 godina zatvora zbog šverca droge. Glavni dokaz protiv njega bilo je 1,2 kilograma kokaina skrivenih u flašama za sok, kao i njegove veze sa drugim kriminalnim organizacijama. Prema policijskim podacima, Jakšić je koristio 43 različita identiteta i 10 falsifikovanih pasoša. U trenutku hapšenja kod sebe je imao lični dokument na ime Lens Korona.\nIzbačeni dokazi u slučaju Lazarević\nViši sud u Beogradu odbacio je u januaru ključne dokaze protiv Branka Lazarevića, bivšeg šefa kabineta Ivice Dačića, optuženog da je odavao službene tajne narko-kartelu Darka Šarića. U pitanju su snimci prisluškivanih razgovora koji, po stavu tužilaštva, dokazuju da je Lazarević bliskim saradnicima narko-bosa dostavljao poverljive informacije iz istrage protiv njih. Uprkos naporima tužilaštva da sud prihvati ove dokaze, to se nije dogodilo – odluku je potvrdio Apelacioni sud. Sudija koji je odbacio dokaze Danko Laušević oslobodio je Dačićeve saradnike u slučaju „kofer“ 2010. godine. Vrhovni sud rešio je krajem jula da su dokazi nezakonito odbačeni, ali ovaj sud ne može uticati na pravosnažne odluke, pa dokazi nisu vraćeni u postupak.\nTelo Vlastimira Miloševića pronađeno je krajem januara u jutarnjim časovima na tramvajskim šinama u centru Beograda, nedaleko od zgrade gde je živeo. Nekoliko dana kasnije uhapšen je Veljko Belivuk, vođa navijača Partizana i najbliži saradnik ubijenog kriminalca Aleksandra Stankovića zvanog Sale Mutavi. Na optužnici podignutoj u avgustu našla se dvojica Belivukovih saučesnika, od kojih je jedan u bekstvu. Iako je prvobitno uhapšen kao izvršitelj ubistva, Belivuk je optužen da je pomogao nepoznatoj osobi da ubije Miloševića. To je drugi put da je Belivuku ublaženo krivično delo – tokom suđenja za pokušaj ubistva 2015. izmenjena je optužnica i osuđen je za nanošenje teških telesnih povreda.\nVojni sindikat podneo je prijavu protiv brigadnog generala i potpukovnika zbog sumnje da su osobama iz kriminalcima Aleksandru Stankoviću zvanom Sale Mutavi, Veljku Belivuku i žandarmu Nenadu Vučkoviću omogućili da koriste vojno strelište i municiju da vežbaju pucanje. Ministarstvo odbrane je odmah objavilo da je utvrdilo da zloupotreba nije bilo. Sindikat je reagovao navodeći da tužilaštvo nije još ni otvorilo istragu, a vojska je već donela zaključak. Istraga o ovom slučaju još nije otvorena.\nMarija Mali o poslovima bivšeg supruga\nBivša supruga gradonačelnika Beograda Siniše Malog u intervjuu za KRIK govorila je o njegovim poslovima, skrivenoj imovini i učešću u bespravnom rušenju objekata u beogradskoj četvrti Savamala. Rekla je, između ostalog, da je bila primorana da potpiše lažnu izjavu o prihodima kako bi Mali pred Agencijom za borbu protiv korupcije opravdao poreklo 95.000 evra. Govorila je i o neprijavljenoj imovini koju gradonačelnik poseduje, ali i da joj posle rušenja rekao da je „imao problem što neki nisu hteli da se isele“. Više javno tužilaštvo u Beogradu uputilo joj je zbog ovoga poziv na razgovor.\nNa biznismena Predraga Rankovića Peconija krajem marta u hotelu „Prag“ posle kraće rasprave pucao je Željko Rutović. Dvojica biznismena poznata su javnosti kao pripadnici kriminalnih grupa iz devedesetih. Ranković je, prema informacijama policijske Bele knjige, tada bio deo surčinskog klana koji se bavio švercom nafte i cigareta, dok je Rutović pripadao zvezdarskoj grupi poznatoj razbojništvima, iznudama, reketiranju, ubistvima, ali i po obračunima sa drugim grupama. Ranković i Rutović danas su biznismeni koji kontrolišu brojne firme u Srbiji. Nedugo posle pucnjave za Rutovićem je raspisana međunarodna poternica.\nSuđenje Dragoslavu Kosmajcu počelo je u aprilu, a uskoro bi trebalo da bude okončano. Kosmajcu se tokom protekle godine sudilo zbog optužbi da je uticao da se na njegovo ime upiše državno zemljište od 7,5 ari u Malom Mokrom Lugu čime je oštetio budžet Srbije za oko 95.000 evra. Tokom suđenja državni pravobranilac, međutim, rekao je da državi nije naneta nikakva šteta već da je ona „hipotetička“. Bivši premijer Srbije Aleksandar Vučić na konferenciji za novinare pre tri godine označio je Kosmajca kao najvećeg narko-diler u Srbiji, međutim do danas nijedna istraga nije rezultirala optužbama u vezi sa drogom.\nSertifikati Agencije za borbu protiv korupcije\nApril je obeležio sukob između Poverenika za informacije od javnog značaja Rodoljuba Šabića i Agencije za borbu protiv korupcije jer je ova institucija odbila da dostavi podatke o postupku provere imovine gradonačelnika Beograda Siniše Malog. Agencija je proglasila ove podatke strogo poverljivim i istakla da im može pristupiti samo Šabić lično u prostorijama Agencije. Šabić je odgovorio da više zaposlenih u Kancelariji Poverenika poseduje sertifikat da pristupa podacima koji nose oznaku tajnosti. Ispostavilo se, međutim, da niko od zaposlenih u Agenciji nije posedovao takav sertifikat zbog čega se postavilo pitanje da li su oni smeli da pregledaju i obrađuju takva dokumenta.\nHapšenje rumunskog poslanika\nBivši poslanik rumunskog parlamenta i kontroverzni biznismen Sebastijan Gica uhapšen je u maju u Beogradu po poternici Interpola. Rumunija je za Gicom raspisala međunarodnu poternicu zbog ucene, davanja mita, trgovine uticajem, pranja novca i odavanja poverljivih informacija. Nakon što je platio 200.000 evra jemstva, Gica je pušten iz pritvora i čeka odluku Srbije o tome da li će ga izručiti susednoj državi.\nU maju je podignuta optužnica protiv 18 osoba osumnjičenih da su krađom identiteta osnovali sedam fantomskih firmi, među njima i „Asomakum“ na ime Andreja Vučića, brata predsednika Aleksandra Vučića. Andrej Vučić je u oktobru 2014. podneo tužbu tvrdeći da je neko koristio njegov identitet prilikom osnivanja fantomske firme „Asomakum“. On je u tužbi naveo da su njegova lična karta i potpis falsifikovani, dok je na sudu istakao da „smatra da je u pitanju politička ujdurma kako bi se nanela šteta njegovom bratu“. Sud je godinu dana kasnije presudio u njegovu korist i poništio osnivanje firme.\nGašić na čelu BIA-e\nUprkos brojnim aferama bivši ministar odbrane Bratislav Gašić imenovan je u maju za direktora Bezbednosno-informativne agencije (BIA). Gašić je kao gradonačelnik Kruševca sklapao ugovore sa firmama čiji su vlasnici njegova supruga i sin, a označavan je kao jedan od odgovornih u slučaju pada vojnog helikoptera. Sa funkcije ministra odbrane smenjen je posle seksističke izjave upućene novinarki. „On će biti šef Bezbednosno-informativne agencije baš zbog toga što je izdržao godinu i po dana bez ijedne funkcije“, rekao je Vučić. Postavljanjem Gašića prekršen je i zakon o BIA kojim se propisuje da pripadnici agencije ne smeju biti članovi političkih partija. Odgovor novog direktora bio je da je funkciju u stranci – zamrzao. U međuvremenu, u proceduru je ušao novi zakon o BIA koji direktoru daje šira ovlašćenja.\nSrpski špijun u makedonskom parlamentu\nPripadnik srpske Bezbednosno-informativne agencije (BIA) Goran Živaljević bio je u makedonskoj skupštini nakon parlamentarnih izbora kada je grupa ljudi sa fantomkama upala u parlament i fizički napala članove opozicionih stranaka. Dokumenta makedonske tajne službe do kojih su došli novinari KRIK-a pokazuju da je Živaljević izvodio propagandne akcije sa ciljem promocije ruske politike, bivšeg premijera Nikole Gruevskog i borbe protiv ulaska Makedonije u NATO, kao i da je sarađivao sa srpskim novinarom i poslanikom Miroslavom Lazanskim. Vlasti u Srbiji tvrdile su da Živaljević nije prekršio diplomatski protokol, a sam Živaljević se branio da je imao dozvolu da bude u skupštini što su negirali predstavnici Makedonije. Službe obe zemlje, povukle su posle ovih događaja svoje obaveštajce.\nPresuda za zemlju koju je Mali nezakonito prisvojio\nPrivredni sud u Pančevu odlučio je da se državi vrati deset hektara zemlje nadomak Vršca koju su gradonačelnik Beograda Siniša Mali i članovi njegove porodice nelegalno prisvojili pre 12 godina. Ovim je potvrđeno pisanje KRIK-a od pre dve godine o zloupotrebama u koje je bio uključen gradonačelnik. Sud je krajem maja naložio da se iz katastra kao vlasnik zemlje izbriše firma „Compost group“ koju kontroliše Mali, a upiše Republika Srbija. Sudija je u presudi naveo da je ugovor na osnovu kog je firma Malog došla do zemlje „ništavan“. O žalbama treba da odluči Privredni apelacioni sud.\nBaza imovine predsedničkih kandidata\nPred aprilske izbore za predsednika Srbije, KRIK je objavio bazu imovine kandidata. Otkriveno je koliko su bogati i članovi njihovih užih porodica, šta sve od nekretnina poseduju, poslove kojima su se bavili i sa kim su sarađivali, ali i da li su krivično gonjeni ili počinili prekršaje. Prethodno, KRIK je objavio i podatke o aktuelnim ministrima uključujući i premijerku Anu Brnabić. Ova baza proglašena je za najbolju novinarsku bazu sastavljenu od javno dostupnih podatka, a priznanje KRIK-u dodelila je Globalna mreža urednika.\nU novembru je objavljen jedan od najvećih svetskih novinarskih projekata – „Rajski papiri“. Istraživački novinari iz 67 država analizirali su dokumenta procurila iz dve agencije za pružanje ofšor usluga i 19 poslovnih registara. Dokumenta su otkrila poslovanja najbližih saradnika svetskih lidera – američkog predsednika Donalda Trampa, kanadskog premijera Džastina Trudoa, ukrajinskog predsednika Petra Porošenka, engleske kraljice, poznatih muzičkih zvezda poput Madone i Bona Voksa, velikih korporacija među kojima su „Nike“ i „Apple“, kao i jednog od osnivača kompanije „Microsoft“. Projekat „Rajski papiri“ otkrio je veze više od 120 svetskih političara sa ofšor kompanijama. U dokumentima se, između ostalih srpskih državljana, pojavljuje i ministar Nenad Popović.\nNapad na novinare (foto: E-stock.us /Aleksandar Bačlija)\nObezbeđenje događaja koji je organizovala Srpska napredna stranka povodom polaganja zakletve predsednika Aleksandra Vučića maltretiralo je novinare i građane i izvodilo ih sa skupa. Iz SNS-a stigle su poruke da su u pitanju redari koji su uklonili provokatore, a do istog zaključka došlo je i Prvo osnovno tužilaštvo i odbacilo krivične prijave. Tužilaštvo je navelo da su novinare „izveli iz mase“ ljudi koji su bili „isprovocirani njihovim jasnim iskazivanjem političkih stavova suprotnim onim koje je većina prisutnih u tom trenutku imala“. Više tužilaštvo uvažilo je žalbu na ovu odluku, pa će osnovno tužilaštvo još jednom razmotriti da li ima osnova za vođenje postupka. Novinari KRIK-a otkrili su da je jedan od napadača na novinare bio i Borko Aranitović, blizak kriminalnoj grupi koju je vodio Aleksandar Stanković zvani Sale Mutavi.\nHapšenje u „Durmitoru“\nPočetkom juna u novobeogradskom restoranu „Durmitor“ uhapšeno je 10 osoba zbog posedovanja i nošenja oružja. Mediji su izvestili da je reč o pripadnicima crnogorskog škaljarskog klana koji upravlja poslovima iz Kotora i od nastanka 2014. je u sukobu za prevlast u kriminalnom podzemlju. Klan je blizak kriminalcu Luki Bojoviću koji u Španiji služi zatvorsku kaznu. Među uhapšenima bio je i brat žandarma kome se sudi zbog iznude u klubu „Havana“, kao i dvojica mladića koji se u istom postupku pojavljuju kao svedoci. Krajem oktobra optužnica je podignuta protiv trojice zbog nošenja i posedovanja oružja, ali je još nije potvrdio sud.\nIzveštaj UKP-a o Savamali\nPosle više od godinu dana od nelegalnog rušenja privatne imovine u beogradskoj četvrti Savamala, policija je poslala izveštaj Višem tužilaštvu u vezi sa slučajem. Samo mesec dana kasnije, u julu, ovo tužilaštvo proglasilo se nenadležnim i prebacilo slučaj nižem osnovnom tužilaštvu. KRIK je objavio izveštaj koji pokazuje slab rad policije – nije uspela da otkrije ko su osobe pod fantomkama, čijim se bagerima rušilo, niti po čijem je naređenju sprovedena kriminalna operacija. Pojedini detalji, međutim, ipak ukazuju da su rušitelji imali podršku pojedinih javnih preduzeća. MUP je odbio da dostavi novinarima KRIK-a izveštaj Sektora unutrašnje kontrole o tome ko je odgovoran što policija u noći rušenja nije izašla na teren.\nAleksandar Vulin (foto:mod.gov.rs)\nJedna od najvećih afera u prošloj godini bio je slučaj „tetka iz Kanade“. KRIK je otkrio da je ministar odbrane Aleksandar Vulin kupio stan u Beogradu sa 200.000 evra za koje ne može dokazati poreklo. On je pokušao da Agenciji za borbu protiv korupcije objasni da je novac pozajmio od suprugine tetke iz Kanade, ali je Agencija proverama utvrdila da ovo objašnjene nije tačno – niti je novac bio uplaćen na račune Vulina i njegove supruge, niti je iko od njih prijavio da je toliki novac uneo u zemlju. Kasnije, Vulin je novinarima KRIK-a dao još neverovatnije objašnjenje, da je novac u Srbiju unosio u malim iznosima, od po 9000 evra, čime je izbegao da ga prijavi carini. Agencija je Vulina prijavila Tužilaštvo za organizovani kriminal, a tužilaštvo je u julu zatvorilo istragu protiv ministra Aleksandra Vulina, tvrdeći da nije našlo dokaza da je zloupotrebio položaj i primio mito. Slučaj je prosledilo osnovnom tužilaštvu koje je ispitivalo samo da li je Vulin prijavio stan, pa pošto je utvrdilo da je stan prijavljen, obustavilo postupak. KRIK je objavio i službenu belešku Tužilaštva za organizovani kriminal iz koje se vidi da tužilaštvo nije ni pozvalo Vulina na razgovor niti pronašlo misterioznu tetku.\nKrajem avgusta u Crnoj Gori uhapšen je Vaso Ulić osumnjičen da je organizovao krijumčarenje 60 kilograma sintetičke droge MDMA iz drugih zemalja u Australiju gde su članovi njegove grupe prerađivali i proizvodili tablete ekstazija, a potom ih prodavali na narko-tržištu ove zemlje. Ulić je malo poznat domaćoj javnosti, međutim, u australijskim medijima već godinama se pominje kao šef kriminalne grupe koja se bavi međunarodnim švercom droge. Već 10 godina živi u Crnoj Gori.\nJugoslav Cvetanović, brat Saše Cvetanovića Pitbula optuženog za ubistvo Nikole Bojovića, ubijen je u Vranju krajem septembra. Ovo je još jedno u nizu ubistava koje se dovodi u vezu sa sukobom između kriminalnih klanova Slobodana Šaranovića i Luke Bojovića. Cvetanović je 2013. godine ispričao da su Šaranovićevi ljudi hteli da ubiju njegovog brata nakon što je likvidirao Nikolu Bojovića jer je bio nepouzdan, međutim, ove godine se pojavio na sudu i odbio da svedoči. On je tada tužilaštvu rekao da strahuje za svoj život od klana Luke Bojovića.\nObustavljen postupak protiv Malog za pranje novca\nNakon godinu dana proveravanja izveštaja Agencije za borbu protiv korupcije o gradonačelniku Beograda Siniši Malom, Više javno tužilaštvo u Beogradu utvrdilo je da nema dokaza da je Mali počinio krivično delo iz njihove nadležnosti. Ovaj postupak je pokrenut nakon što je Agencija u izveštaju poslatom tužilaštvu izrazila sumnju da je gradonačelnik umešan u pranje novca. Agencija je, inače, postupak pokrenula nakon što je KRIK krajem 2015. godine objavio tri priče koje pokazuju umešanost Malog u koruptivne radnje – 24 stana u Bugarskoj, otimanje 10 hektara državne zemlje i privatizacija „Bratstva“. Predmet je Više tužilaštvo prosledilo nižem tužilaštvu koje ispituje da li je Mali prijavio svu imovinu.\nMiškoviću ukinuta presuda\nPresuda kojom je biznismen Miroslav Mišković osuđen na pet godina zatvora zbog utaje poreza ukinuta je krajem septembra. Jedan od razloga za ukidanje je i taj što je sudija Maja Ilić prekršila Ustav kada se obratila Ministarstvu finansija i skupštini s pitanjem duguje li Mišković porez. Suđenje je u decembru počelo ponovo i to samo po optužbama za utaju poreza, pošto je za malverzacije sa putarskim preduzećima Mišković pravosnažno oslobođen.\nBIRN je sredinom oktobra objavio da je gotovo sedam hiljada ljudi doniralo isti iznos od 40.000 dinara za finansiranje kampanje predsedničkog kandidata Srpske napredne stranke Aleksandra Vučića. Vučić je slučaj objasnio primerom „Sedimo nas dvoje i bude tu i neki treći čovek. I ja kažem evo ja hoću da dam 800 evra, ali ne mogu da dam 800 evra, dozvoljeno je manje. Evo ti, izvoli novac, molim te, plati za našu stranku“. Ovakvo postupanje, međutim, nije dozvoljeno prema Zakonu o finansiranju političkih aktivnosti. Agencija za borbu protiv korupcije zatražila je od Uprave za sprečavanje pranja novca da izvrši kontrolu transakcija Srpske napredne stranke zbog sumnje da novac, koji im je kroz donacije uplaćivan uoči predsedničkih izbora 2017. godine, potiče od nelegalnih aktivnosti i da je reč o pranju novca. Odgovor Uprave bio je da nije opisano o kojim se nelegalnim aktivnostima radi i da pranje novca podrazumeva da je prethodno učinjeno krivično delo.\nDirektorka Agencije za borbu protiv korupcije Majda Kršikapa podnela je ostavku posle samo dva meseca na čelu te institucije bez ikakvog obrazloženja. Kršikapa je na mesto direktorke postavljena u septembru pošto je mesto devet meseci bilo prazno. Odbor Agencije nije bio u punom sastavu što je onemogućavalo izbor, ali su u međuvremenu postavljena četiri nova člana čime su stvoreni uslovi za izglasavanje direktora. Na čelu Agencije trenutno je vršilac funkcije Verka Atanasković.\nObustavljen slučaj Jajinci\nViše javno tužilaštvo u Beogradu zaključilo je da nema osnova za pokretanje krivičnog postupka u slučaju oružja pronađenog nedaleko od porodične kuće predsednika Srbije Aleksandra Vučića u Jajincima. Krajem oktobra 2016. godine u Jajincima su pronađeni sanduci sa oružjem u kojima se nalazila zolja, nekoliko ručnih bombi i municija, a ministar policije Nebojša Stefanović javno je govorio da je u pitanju priprema atentata na Vučića.\nSudija Aleksandar Trešnjev (foot: cepris.org)\nSklonjen sudije iz slučaja Šarić\nSudija Aleksandar Trešnjev od sledeće godine neće više suditi u Posebnom odeljenju Višeg suda pošto ga je predsednik suda Aleksandar Stepanović novim rasporedom vratio u krivično odeljenje ovog suda. Svi predmeti u kojima je Trešnjev sudio krenuće ispočetka uključujući i dva postupka protiv Darka Šarića. Na njegovo mesto doći će Stepanovićeva zamenica Svetlana Aleksić javnosti poznata po tom što je sudila u slučaju napada žandarma na brata predsednika Srbije Aleksandra Vučića.\nU decembru izrečena je presuda osmorici žandarma optuženih za napad na Andreja Vučića i Predraga Malog, braću predsednika Srbije Aleksandra Vučića i gradonačelnika Beograda Siniše Malog tokom „Parade ponosa“ septembra 2014. Šestorica su osuđena na uslovne kazne od šest meseci, jedan na osam jer su osuđen i za napad na vojna lica u obavljanju službene dužnosti, dok je jedan oslobođen optužbi. Oni su u februaru 2015. optuženi za različita krivična dela, između ostalog „napad na vojno lice u vršenju vojne službe“ i „zlostavljanje i mučenje“. Andrej Vučić je svedočio da je sa Malim krenuo kod roditelja koji žive u Krunskoj ulici u Beogradu i da su slučajno naišli na dva člana premijerovog obezbeđenja koji su išli u istom pravcu. Ispričao je i da im žandarmi nisu dozvolili da prođu kroz kordon i počeli su da ih biju, ne obazirući se na njihova objašnjenja gde idu, niti na to što su pripadnici „Kobri“ rekli da su na službenom zadatku. Sudija Svetlana Alekić koja je donela presudu napredovala je i od januara će suditi u Posebnom odeljenju za organizovani kriminal.\nMilan Zarubica, ranije osuđivan zbog proizvodnje i distribucije sintetičkih droga, uhapšen je u Tetovu u Makedoniji zbog istog krivičnog dela. Zarubica, inače bivši zet ministra Aleksandra Antića, uhapšen je kao organizator kriminalne grupe, a sa njim je uhapšeno i još sedam srpskih i makedonskih državljana. On je već ranije osuđivan za isto delo i to 2005. godine na 11 godina zatvora. Slobodne vikende tokom kojih je izlazio iz zatvora koristio je da proizvodi narkotike. Zbog ovoga je ponovo osuđen, a nova kazna je dodata postojećoj.\nTokom protekle godine dogodilo se 26 ubistava u Srbiji i Crnoj Gori koja nose obeležja kriminalnih obračuna. Nijedno od ubistava nije rešeno, a veliki broj likvidacija dovodi se u vezu sa obračunom dva crnogorska kriminalna klana – škaljarskog i kavačkog oko prevlasti u poslovima sa drogom. Ove dve grupe su, prema pisanju medija, u sukobu od 2014. kada je u Valensiji nestalo oko 200 kilograma kokaina koji je navodno pripadao kavačkom klanu. Sve podatke možete pročitati u KRIK-ovoj bazi crnaknjiga.rs\nPresuda u slučaju „Luka Beograd“\nOsam osoba, među kojima i bivši ministar privrede Predrag Bubalo, oslobođeno je optužbi da su zloupotrebili položaj prilikom prodaje državnih akcija u „Luci Beograd“. Njih je tužilaštvo teretilo da su omogućili da kompanija „Worldfin S.A.“ iz Luksemburga 2005. godine kupi državni paket akcija preduzeća „Luka Beograd“ po ceni znatno nižoj od tržišne. Krajnji vlasnici luksemburške firme u to vreme bili su biznismeni Milan Beko i Miroslav Mišković, piše u optužnici. Bivšem ministru Bubalu sudilo se jer je kao resorni ministar znao da je vrednost akcije potcenjena, ali nije učinio ništa da spreči da se one prodaju. Ovo je prvostepena presuda i tužilaštvo na nju ima pravo žalbe. Posle presude gradonačelnik Novog Sada Miloš Vučević optužio je sudije da su korumpirane pitajući „kome služe, narodu ili lopovima“ i „koliko koštaju njihov obraz i čast“. Na ovo je burno reagovala stručna javnost ocenjujući izjavu kao pritisak na sudije i poruku da treba da rade po diktatu vlasti.\nPortal „Pištaljka“ otkrio je da je Grad Beograd novogodišnju jelku platio 83.000 evra, kao i da je postavljena pre nego što je konkurs završen. Dobavljač je firma „Keep light“, od koje grad godinama unazad nabavlja novogodišnju rasvetu pod sumnjivim tenderskim uslovima. Nakon ovog otkrića, reagovao je gradonačelnik Beograda Siniša Mali rekavši da je ugovor odmah raskinut, da bi firma „Keep light“ potom saopštila da je „poklonila“ jelku. O ovoj nabavci govorio je i predsednik Srbije Aleksandar Vučić. Gostujući na televiziji „Pink“ i rekao da je ovo bila najpovoljnija ponuda i da su se još tri firme prijavile na tender, ali tih ponuda nije bilo u konkursnoj dokumentaciji što je potvrdio i Mali. Nabavku jelke, kako je saopšteno, proveravaće tužilaštvo.\nGodinu su obeležila brojna hapšenja – samo poslednjeg meseca 2017. u sedam policijskih akcija za različita krivična dela uhapšeno je gotovo 500 ljudi. U pitanju su najčešće bili dileri droge, počinioci sitnih krađa, kao i nekoliko slučajeva korupcije. KRIK će nastaviti da prati rezultate ovih akcija.\nI 2017. godinu, kao i prethodnu, obeležili su napadi na novinare. Osim nasilnog udaljavanja sa inauguracije, novinari su bili izloženi pretnjama, napadima prorežimskih medija i predstavnika vlasti. Prema podacima baze Nezavisnog udruženja novinara Srbije (NUNS) tokom 2017. dogodila su se 92 napada na novinare, a država malo šta čini da ove slučajeve reši. Početkom jula obijen je stan novinarke KRIK-a Dragane Pećo, međutim, ništa nije odneto. Ministar policije Nebojša Stefanović je tada izjavio da policija radi sve da reši slučaj, a u decembru da je ovaj slučaj „nažalost jedan od onih za koje nema da kažem ništa specijalno novo“.\nPogledajte KRIK-ov portal Raskrikavanje koji se bori protiv lažnih i neproverenih vesti.\njanuar 5, 2018 u 05:03\nOvaj svet mi sve više deluje kao utopija.


Agencija Fič Rejtings (Fitch Ratings) donela je odluku da snizi kreditni rejting Srbije na B+ sa stabilnim izgledima, sa dosadašnjeg BB- sa negativnim izgledima, saopštilo je danas Ministarstvo finansija.\nKao pozitivne strane, agencija navodi, između ostalog, započinjanje pregovora sa Evropskom unijom, smanjenje deficita tekućeg računa platnog bilansa, povećanje deviznih rezervi i početak pregovora sa MMF-om koji je planiran za februar ove godine.\nMinistarstvo finansija saopštilo je da prepoznaje potrebu za kontinuitetom u stabilizaciji javnih finansija i makroekonomskog okruženja, što se i postiže nastavkom rada na sprovođenju strukturnih reformi čime bi se stvorile zdrave osnove za rast srpske privrede.\nPrvi koraci u tom smeru su već načinjeni sa većim nego očekivanim privrednim rastom u 2014. godini, istorijski niskom stopom inflacije za 2013. godinu, povećanjem izvoza koje je dovelo do smanjenja deficita tekućeg računa platnog bilansa.\nTakođe, troškovi finansiranja države su u poslednjem kvartalu 2013. godine na domaćem finansijskom tržištu dostigli istorijski minimum sa tendencijom daljeg smanjenja.\nMinistarstvo finansija nastaviće da insistira na doslednom sprovođenju i razradi paketa mera kako bi se u narednim godinama u potpunosti primenio plan za smanjenje fiskalnog deficita i dugoročno stabilizovanje učešća javnog duga u BDP-u i osigurao privredni rast Srbije, navedeno je u saopštenju.


Stav o opštim izborima u Srbiji 2022. – Revolucionarni savez rada\nMarch 31, 2022 April 18, 2022 Revolucionarni savez rada\nStav o opštim izborima u Srbiji 2022.\nU nedelju, 03. aprila, građani Srbije glasaju na svim nivoima.\nRadnička klasa ni ovoga puta nema svoje nezavisne radničke kandidate, usled izbornih uslova i zakona koji su u potpunosti na strani buržoaskih snaga.\nSmatramo da na ovim izborima nema ni do kraja dosledne demokratske opcije, koje će podići zastavu nacionalne nezavisnosti i samostalnosti i političke i ekonomske demokratije, borbe za ljudska, radnička i manjinska prava, revolucionarno demokratsku zastavu antifašizma i anti-imperijalizma. “Sve buržoaske partije su podanice “velikih sila” – objavio je Revolucionarni savez rada.\nIpak, usled borbe između dve buržoaske struje (sadašnjeg i prošlog režima), i pored opskurne prorežimske šovinističke malograđanštine (koje su uopšteno na sumnjive načine prikupile potpise), razvile su se i radikalne prodemokratske sitnoburžoaske struje, čija bi politička snaga objektivno olakšala delovanje radničkih organizacija, kao i samu potrebnu demokratizaciju društva.\nSvedoci smo procesa u kome je period vladavine Srpske napredne stranke naneo bolan udarac delovanju sindikalnih i levičarskih organizacija, usled političke i policijske represije, gebelsovske propagande i pinočeovske ekonomije vladajućeg režima. Ali narodni i otpor pre svega radnog naroda nije ugašen, već se, naprotiv, uzvisio i prekalio – što je najbolje pokazao masovni narodni protesti u prošlog decembra, u borbi protiv kapitalističkih monopolista, oličenih u Rio Tintu, i njihovog marionetskog režima.\nZato smatramo da, uopšteno, svaki glas za antirežimsku opoziciju, za smenu vladajućeg režima – u datim okolostima unekoliko poboljšava uslove za dalje političko organizovanje i delovanje radničke klase i zaista demokratskih snaga.\nU tom smislu pozivamo radničku klasu, članove sindikata, kao i neorganizovane radnike, sav radni narod, seljaštvo, inteligenciju i profesionalce, gradske i seoske sitnosopstvenike, žene i omladinu, studente i penzionere, kao i marksiste-lenjiniste – da ovoga puta izađu na izbore i konkretno glasaju za “zeleno-levu koaliciju” MORAMO, u kojoj postoje i pro-radnički levo socijal-demokratski elementi (Politička platforma SOLIDARNOST), a koja takođe predstavlja i borbu protiv monopolista iz Rio Tinta i drugih stranih investitora.\nNaša pro-narodnofrontovska odluka o podršci prodemokratskim elementima protiv srbijanskog pinočeovskog Vučićevog režima i njegovih nacionalističkih satelita na predstojećim izborima u Srbiji, postaje još značajnija u svetlu zaoštrene opšte kapitalističke krize, opasnosti od fašizma i imperijalističkog rata kao i zveckanja oružjem i provociranja šovinističkih tenzija na Balkanu.\nSvi u narodni front protiv kapitalističke krize, fašizma i rata!\nRevolucionarni savez rada zalaže se i bori za slobodnu Srbiju i mir i bratstvo na Balkanu – za nezavisnost, demokratiju, socijalizam!\nPrevious Stop ratu u Ukrajini (platforma protiv rata)\nNext Narodni front – 26. broj (april 2022.)


Od 16. do 22. septembra 2017. godine građani zemalja Evropske unije i Bosne i Hercegovine će imati priliku da učestvuju u najpopularnijem događaju na svijetu vezanom za održivi transport pod nazivom „Evropska sedmica mobilnosti“ (ESM). Generalna direkcija za životnu...\nNa svečenoj ceremoniji dodjele nagrada koja se održala prošle noći u Théâtre de Vaudeville u samom centru belgijskog glavnog grada, Malme i Brisel su dobili priznanja za svoj istaknuti rad na unapređenju urbane mobilnosti. Malme je dobio nagradu evropske sedmice...\nU-MOB LIFE – Evropska univerzitetska mreža za održivu mobilnost\nPokretači inovacija i znanja u Evropi jesu univerziteti. Kao centri učenja, razmjene informacija i ideja, oni mogu doprinijeti boljem svijetu i održivijoj budućnosti. Projekat U-MOB LIFE koristi snagu evropskih univerziteta kako bi se podržao razvoj održive...\nKaciga za bicikliste nije više obavezna!!!\nObavezno nošenje biciklističkih kaciga u BiH je prošlost Centar za životnu sredinu je nakon šest godina vođenja kampanje za ukidanje obaveznog nošenja kacige u Bosni i Hercegovini, pozdravio usvajanje Zakona o izmjenama i dopunama Zakona o bezbjednosti u saobraćaju na...


Zabeležen rast potrošačkih cena - Dnevni list Danas\nPočetna » Ekonomija » Zabeležen rast potrošačkih cena\n1Piše: Fonet 14. novembra 2016. 15.17\nCene tih proizvoda i usluga u oktobru 2016. godine, u odnosu na septembar 2016. godine, u proseku su više za 0,7 odsto.\nPosmatrano po glavnim grupama proizvoda i usluga klasifikovanih prema nameni potrošnje, u oktobru 2016. godine, u odnosu na prošli mesec, rast cena je zabeležen u grupama Rekreacija i kultura od 2,6 odsto, Stan, voda, električna energija, gas i druga goriva za 1,5 odsto, Odeća i obuća za 1,1 odsto.\nHrana i bezalkoholna pića i obrazovanje porasli su za po 0,6 odsto, nameštaj, pokućstvo i tekuće održavanje stana i transport za po 0,4 odsto i testorani i hoteli za 0,3 odsto, navodi se u saopštenju.\n14. novembra 2016. u 16.58\nIzdrži narode još malo, nisam još obavio zadatak, zbog koga sam na vlasti. Samo još koja godinica, pa ću ja da se povučem, a vi ne znam šta ćete? Što ste bili ludi, pa ste mi verovali, ko vam je kriv?


Indijska epidemija kovid-19 stabilizovala se u pojedinim delovima zemlje, saopštile su danas vlasti, ali broj umrlih je danas porastao za 4.194, ali zaraza nastavlja da se širi u ruralnim oblastima gde su javne zdravstvene službe retke i već preopterećene.\nFoto: Satish Sharma / Tanjug/AP\nIako se (širenje korona virusa) stabilizovalo u mnogim delovima zemlje i sveukupno je teret smanjen, pred nama je dugačak put sa ovim talasom, kažu iz saveta vlade za odgovor na pandmeiju, prenosi Rojters.\nU padu i broj umrlih\nBroj novozaraženih korona virusom u SAD je u padu što širi optimizam da vakcinacija doprinosi i smanjenju teških formi zaraze i manjem broju novih slučajeva kovida 19, javlja AP.\nProsek novoobolelih u poslednjih sedam dana je ispod 30 hiljada, a direktorka Nacionalonog centra za kontrolu bolesti Rošel Valensi podseća da tako nizak broj novih slučajeva nije zabeležen još od 18. jula prošle godine.\nKORONA I NA KROVU SVETA Austrijski alpinista: Ima bar 100 zaraženih na Mont Everestu, čujete ljude kako kašlju u šatorima\nU padu je i prosečan broj preminulih među kovid pacijentima i iznosi 552, što je takođe nezabeleženo od jula prošle godine.\nStručnjaci su potvrdili da je masovna vakcinacija doprinela da smanjenju broja novih zaražavanja, ali i upozoravaju da još nije vakcinisan dovoljan broj Amerikanaca da bi se virus kompletno suzbio.\nPredsednik SAD Džo Bajden nastoji da ubedi svoje sugrađane da se vakcinišu i podseća ih da je vakcinacija put za povratak u normalan život, dodaje AP.\nJoš skoro 2.700 novih slučajeva u Britaniji\nBritanija je danas prijavila 2.694 novih slučajeva infekcije virusom korona, najnoviji su podaci Vlade.\nU periodu između 16. i 22. maja registrovano je 17.410 novih slučajeva infekcije virusom korona, što je povećanje od 10,5 odsto u odnosu na prethodnih sedam dana.\nTakođe, u poslednja 24 časa od posledica infekcije umrlo je šest ljudi, prenosi Srna.\nDo 21. maja 37,73 miliona Britanaca primilo je prvu dozu vakcine protiv virusa korona, a 22,07 miliona i drugu dozu.


Zelena zgrada, bolji život - CorD Magazine\nZelena zgrada, bolji život\nSvaka zgrada može biti „zelena zgrada“, bilo da je to dom, kancelarija, škola, bolnica, dom zajednice ili bilo koja druga vrsta strukture, pod uslovom da ispunjava jasno određene standarde i pravila\nLEED sertifikat je za zgradu isto što je deklaracija na ambalaži za hranu – informacija koja svedoči o sastavu i kvalitetu proizvoda. Ovaj sertifikat uvodi red u izgradnju i usmerava na pravilno projektovanje, brigu o životnoj sredini i štednju energije\nOd prvih zajednica i prvih stambenih naseobina, čovek je nastojao da sebi i svojoj porodici obezbedi najbolje uslove za život – zaštitu od vremenskih prilika i divljih životinja. U savremenom svetu, gde gradsko stanovništvo ne ugrožavaju obilni snegovi, nosorozi i lavovi, važe neka druga pravila i standardi stanovanja. Danas su na ceni objekti koje čuvaju prirodne resurse i poboljšavaju kvalitet naših života, zgrade koje dizajnom, izgradnjom ili radom smanjuje ili eliminiše negativne uticaje i koje stvaraju pozitivne uticaje na našu klimu i prirodno okruženje. Danas su na ceni „zelene zgrade“.\nSvaki objekat može da bude „zelena zgrada“ ako su poštovani najviši standardi za gradnju održivu sa aspekta potrošnje energije i prirodnih resursa, a oni se tiču potrošnje vode i enegije, zagađenja vazduha, materijala i sirovina od kojih je sagrađena zgrada, kvaliteta unutrašnjeg okruženja, lokacije i povezanosti, društvene odgovornosti i profita.\nA da li su u kojoj meri ispunjeni ti standardi pokazuje LEED standard sertifikacije koji još od 1994. godine dodeljuje neprofitna organizacija Savet za zelene zgrade Sjedinjenih Američkih Država.\nLEED standard sertifikacije od 1994. godine dodeljuje neprofitna organizacija Savet za zelene zgrade Sjedinjenih Američkih Država\nLEED (Leadership in Energy & Environmental Design) predstavlja program sertifikacije zgrada, kuća i zajednica koji može da se zatraži i za već izgrađen objekat i za objekat koji je u izgradnji. Postoji četiri nivoa sertifikacije, a broj bodova određuje kojem nivou sertifikacije objekat pripada, a postoji i pet kategorija za koje se dodeljuje LEED sertifikat:\nBuilding Design and Construction (BD+C) – za spoljašnji dizajn i konstrukciju (novoizgrađeni objekti ili objekti koje prolaze kroz velike obnove)\nInterior Design and Construction (ID+C) –za unutrašnji dizajn i konstrukciju (unutrašnjost komercijalnih objekata, maloprodaje, hoteli, moteli, kafane…)\nBuilding Operations and Maintenance (O+M) – odnosi se na unapređenje rada ili konstrukcije postojeće zgrade (obrazovni i maloprodajni objekti, skladišta, hoteli, moteli…)\nNeighborhood Development – odnosi se na nove razvojne projekte (sanacija projekata stambene namene kao što su održiva naselja)\nHomes – odnosi se na porodične kuće (projektovanje i izgradnja porodičnih kuća).\nU okviru svake od ovih kategorija potrebno je ispuniti određene preduslove da bi objekat mogao biti nosilac LEED sertifikata, odnosno za svaku kategoriju dodeljuje se određeni broj bodova.\nNikada u našoj istoriji nismo imali ovoliko gradilišta i toliko ugovorenih poslova kao danas. U vremenu modernizacije i izgradnje infrastrukture u Srbiji, CIP je...


Dijalog na najvišem nivou - Beograd i Priština za stolom\nN1info\t22.01.2017 22:23\nZaoštrena retorika i poruke iz Beograda i Prištine zabrinule su Brisel. Pogoršanje odnosa i izostanak dijaloga bio je razlog da visoka predstavnica EU Federika Mogerini i pre nego što je to bilo planirano, za pregovarački sto dovede srpske i kosovske zvaničnike.\nSastanak zakazan za utorak biće na najvišem nivou, a premijer Aleksandar Vučić potvrdio je da će, uz njega, delegaciju Beograda činiti i predsednik Srbije Tomislav Nikolić.\nHapšenje Ramuša Haradinaja, pretnje Albanaca da će zapaliti srpske ambasade u Evropi, kao i slanje voza iz Beograda u Kosovsku Mitorvicu, samo su neki od događaja koji produbili krizu između Beograda i Prištine. Kako bi pronašli rešenje, najviši zvaničnici Srbije i Kosova su pozvani na razgovore u Brisel, za koje premijer Aleksandar Vučić misli da neće biti ni malo laki.\n"Ali sve u svemu, naša namera je da odemo u Brisel da razgovaramo u miru, da pokušamo da se dogovorimo oko svega da i jedni i drugi učinimo poneki ustupak. I nadam se da će biti dovoljno razuma i dovoljno racionalnog pristupa, da se nikada više ne ponovi dovođenje borbenog oruđa i oružja u sredine koje su naseljene Srbima da bi se time pokazivali mišići", kaže premijer Srbije Aleksandar Vučić.\nPredsednik Srbije Tomislav Nikolić navodi da će srpska strana inistirati na miru, do koga se, kako kaže, došlo zahvaljujući sporazumima u Briselu i koji može da bude očuvan jedino ako ga sve strane poštuju.\n"Albancima ćemo otvoreno reći da je poštovanje sporazuma uslov za mir, a predstavnicima EU da imaju obavezu da preduprede, a ako to nije moguće onda zaustave svaku akciju koja direktno ugrožava mir i bezbednost svih stanovnika Kosova i Metohije", naveo je Nikolić.\nPolitički analitičar Dušan Janjić kaže da to što EU nema pripremljenu agendu za pregovore u utorak, govori da se radi o političko-bezbednosnoj intervenciji Brisela. Uključivanje Nikolića u dijalog, objašnjava, ni malo ne čudi.\n"Podsetio bih da je to bio planirani formati prefgovora i da je Nikolić bio taj koji je istupio u Ujedinjenim nacijama, on se susreo sa Jahjagom i tako je počeo pregovore, ali on je pred kamerama preneo to na Dačića, na Vladu Srbije", smatra Dušan Janjić.\nIzostanak najviših zvaničnika i bio je, ocenjuje Janjić, razlog zbog kojeg su popravljane odnosa i primena dogovrenog i dalji spori.\n"Daleko smo od onih svih potpisa koji su stavljeni 2013. daleko smo od duha normalizacije, više smo u poslednja tri meseca i Beograd i Priština i kancelarija i Vlada Kosova u okviru neke radikalizacije koja po meni vodi samo u sukobe", ocenio je Janjić.\nKo će se od kosovskih zvaničnika pojaviti na sastanku u Briselu i šta će biti njihova pregovaračka pozicija još nije poznato.


Razmjena u Austriji - Bosna i Hercegovina Razmjena u Austriji - Bosna i Hercegovina\nRazmjena u Austriji\nProširi vidike u zemlji Alpa i valcera\nProgrami interkulturalnog učenja u Austriji omogućavaju srednjoškolcima iz Bosne i Hercegovine da provedu školsku godinu ili tri mjeseca u centralnoevropskoj zemlji koja se nalazi u njemačkom govornom području. AFS učenici tokom razmjene u Austriji žive u domaćin porodici i pohađaju javnu srednju školu. Tokom razmjene AFS domaćin organizacija za učesnike organizuje najmanje 3 orijentacijske aktivnosti, te druge događaje kao što su izleti, proslave praznika, druženja, a učesnici tromjesečnog programa svoje iskustvo interkulturalnog učenja završavaju petodnevnim seminarom u Briselu kojeg organizuje Evropska federacija za interkulturalno učenje (EFIL). Tokom seminara učesnici imaju priliku naučiti sve što ih zanima o institucijama EU, evropskom i aktivnom građanstvu, posjetiti Parlament EU i družiti se sa oko 200 učesnika programa iz cijele Evrope. Saznajte više informacija o životu u Austriji i specifičnostima austrijske kulture na stranici zemlje. Više detalja o školskom sistemu u Austriji možete pročitati u ovom dokumentu.\nZa program razmjene u Austriji se mogu prijaviti učenici koji imaju prebivalište na području BiH, pohađaju srednju školu u BiH, imaju odlične ili vrlo dobre ocjene, rođeni su u periodu od 28. februara 2002. do 30. augusta 2004. godine., te poznaju njemački jezik (B1).


Češki privrednici: Ukinuti sankcije Rusiji - 08.09.2015, Sputnik Srbija\nČeški privrednici: Ukinuti sankcije Rusiji\nAntiruske sankcije su nanele češkoj prehrambenoj industriji štetu u iznosu od oko 370 miliona evra. Tako da suma od 500 miliona evra sa kojom Evropska komisija... 08.09.2015, Sputnik Srbija\n16:40 08.09.2015 (Osveženo: 16:19 05.10.2015)\n© AP Photo / Virginia MayoBrisel, protest mlekara\nAntiruske sankcije su nanele češkoj prehrambenoj industriji štetu u iznosu od oko 370 miliona evra. Tako da suma od 500 miliona evra sa kojom Evropska komisija pomaže evropskim poljoprivrednicima, ne može da nadoknadi gubitke Češke.\nUpravo iz tog razloga predstavnici češke Poljoprivredne komore su se pridružili protestima održanim 7. septembra u Briselu. Česi, zajedno sa kolegama iz Francuske, Belgije i drugih zemalja EU, zatražili su da se ukinu sankcije Rusiji.\nPredstavnica češke Poljoprivredne komore Dana Večeržova kaže za Sputnjik da je EK ranije finansirala u Rusiji promociju mesnih i mlečnih proizvoda iz Evrope, a između ostalog i iz Češke.\n„Jedna od čeških firmi, Madeta, zarađivala je na ruskom tržištu 60 miliona kruna mesečno. Firma je planirala povećanje izvoza u Rusiju. Ali sankcije i ruske kontramere su uništile planove kompanije", ističe ona.\nPo njenim rečima, češke kompanije su se više godina borile za plasman na ruskom tržištu, ali zbog odluke EU sva ulaganja su propala.\n„Postali smo žrtve političara, koji donose odluke o sankcijama protiv Rusije", kaže Večeržova.\nOna podseća da je njena institucija zajedno sa Prehrambenom komorom zatražila od Češke vlade da započne pregovore o ukidanju sankcija.


Kina diktira cenu nafte\nCene nafte su danas pale, nakon što su slabi trgovinski podaci iz Kine podstakli zabrinutost oko tražnje u najvećem svetskom potrošaču energenata.\nBarel američke "lake" nafte (WTI) za isporuku u aprilu pojeftinio je na merkantilnoj berzi u Njujorku 23 centa na 102,35 dolara po barelu, dok je ista količina severnomorske nafte tipa "brent" za aprilsku isporuku na tržištu u Londonu koštala 108,45 dolara, odnosno 55 centi manje nego na kraju jučerašnjeg poslovanja, preneo je Frans pres.\nPodaci u Pekingu pokazali su da je druga po veličini svetska ekonomija u februaru zabeležila neočekivani trgovinski deficit of 22,98 milijardi dolara. U februaru 2013, Kina je imala trgovinski suficit od 14,8 milijardi dolara, a ekonomisti koji su učestvovali u anketi agencije "Dau Džons njusvajers" očekivali su prošlog meseca suficit of 11,9 milijardi.\nInvestitori takođe pomno prate geopolitičku krizu u Ukrajini, gde su proruski aktivisti organizovali demonstracije u više gradova. Strahovanja od oružanog sukoba zbog prisustva ruskih smaga na Krimu su ublažena, ali na cene nafte i dalje utiče zabrinutost oko sankcija EU i SAD Rusiji, koje bi mogle da izazovu tržišne turbulencije.\nRusija je ključni globalni proizvodjač energenata i izvoznik prirodnog gasa u zapadnu Evropu, a više od 70 odsto njenog izvoza nafte i gasa za Evropu prolazi kroz Ukrajinu.


M&I Systems - SAP » M&I Systems\nSAP i M&I Systems, Co. Group već nekoliko godina sarađuju u oblasti širenja i primene SAP sistema.\nSaradnja M&I Systems, Co. i kompanije SAP traje od 2012. godine i M&I Systems, Co. je ove godine ostvario najviši status u okviru SAP Partner Edge programa i postao SAP Gold Partner.\nDovoljno je reći SAP i asocijacija je na kompaniju koja omogućava organizacijama svih veličina i u svim granama industrije da pomoću naprednih softverskih rešenja i alata optimizuju svoje poslovanje i time pouzdano osiguraju konkurentsku prednost na tržištu.\nOsnovan 1972. godine, SAP ( „Sistemi, Aplikacije i Proizvodi u obradi podataka“) ima bogatu istoriju inovacija i rasta kao istinski lider na tržištu. Danas, SAP ima predstavništva za prodaju i razvoj u više od 50 zemalja. SAP aplikacije i usluge omogućavaju da preko 183,000 klijenata širom sveta posluje profitabilno, uz neprekidno prilagođavanje i održivi rast.\nOd administrativnog dela, pa sve do sale za sastanke, od skladišta do prodavnica, od kompjutera do mobilnih uređaja, SAP omogućava zaposlenima i organizacijama da zajedno rade efikasnije i da maksimalno iskoriste sve perspektive poslovanja i prate svakodnevni rad i razvoj svoje organizacije. Sve te funkcionalnosti SAP postiže proširivanjem dostupnosti softvera na instalacije na lokaciji, instalacije na zahtev, kao i mobilne uređaje.


Furiozna treća četvrtina Kragujevčana - SPD Radnički Kragujevac\nKošarkaši Radničkog izvojevali su i sedmu pobedu u Drugoj ligi Srbije, i to na gostovanju subotičkom Spartaku u okviru 8. kola – 86:62 (21:14, 12:21, 27:9, 26:18).\nKragujevčani su utakmicu prelomili u trećoj četvrtini, kada su serijom 19:0 stekli nedostižnu prednost.\nVisoko su popularni „golubovi“ poleteli i poveli su sa 10:3 sredinom uvodnog perioda igre, ali su izabranici Igora Todorovića imali spreman odgovor u svom arsenalu, pa su serijom 11:0 preuzeli vođstvo u svoje ruke (14:10).\nU drugi kvartal je kragujevački sastav ušao sa prednošću od sedam poena (21:14), koju su Subotičani agresivnom i pokretljivom odbranom najpre uspeli značajno da umanje, a potom i prestignu, tako da su na petnaestominutni odmor otišli sa dva poena „viška“ – 35:33.\nPočetkom treće četvrtine igralo se u serijama, da bi polovinom ove deonice, pri nerešenom rezultatu 40:40, košarkaši Radničkog kreirali ubitačnu seriju 19:0, kojom su definitivno slomili otpor svog rivala i napravili ključan korak ka osvajanju novih bodova.\nPoslednju deonicu Kragujevčani su iskoristili da pobedu učine još ubedljivijom i pri tom dodatno poboljšaju koš razliku.\nTrener Radničkog Igor Todorović pružio je šansu svim raspoloživim igračima, a najviše se istakao Andreja Stevanović, koji je utakmicu završio sa 38 indeksnih poena (29 poena, 11 skokova, 2 asistencije, 2 ukradene lopte). Značajan doprinos novoj pobedi svog tima dao je i kapiten Raško Katić sa 17 poena i 7 uhvaćenih lopti.\nU redovima domaćina prednjačio je iskusni Zoran Krstanović sa 19 poena, dok je Nenad Cvjetković ubacio 13.\nKK SPARTAK – KK RADNIČKI 62:86 (14:21, 21:12, 9:27, 18:26)\nSudije: J. Kovačević, S. Savić, M. Šoškić\nKK SPARTAK: Cvjetković 13 (4 izl), Radošević, Gazibegović 6 (5 sk), Simjanovski 5, Krstanović 19 (4/6 za 3pt), Petrov, Kuridža 8, Barna 9 (9 sk, 7 as, 4 izl), Mirović 2. Nije igrao: Bijelić. Trener: Slobodan Bjelica.\nKK RADNIČKI: Stanković 4, Jokić 5, Veljović, Stevanović 29 (5/8 za 3pt, 11 sk), Nedeljković 9, Šućov 8 (4 as), Živanović 5, Ilić 2, Glišović 5, Marković 2 (7 sk), Katić 17 (7 sk). Trener: Igor Todorović.\nKošarkaši Radničkog su nakon ove pobede ostali na čelu tabele sa 15 bodova, koliko su sakupili još i Pirot i Zemun Fitofarmacija.\nKragujevčane sada očekuju dve uzastopne utakmice na domaćem parketu. Već narednog vikenda u „SBB halu Jezero“ stiže ekipa Pirota, što će ujedno predstavljati i derbi 9. kola, a nakon Piroćanaca Radnički će ugostiti Mladost iz Smederevske Palanke.\nČlanak Furiozna treća četvrtina Kragujevčana je preuzet sa sajta KKK Radnički Kragujevac.\nPrethodni članakKragujevčani prizemljili „golubove“\nSledeći članakKošarkašice Radničkog bez snage za potpuni preokret\nRadnički dočekuje Vršac\nKošarkaši Radničkog spremni da razoružaju zemunske „legionare“


Sijarto: EU moze već sutra da primi Srbiju u svoj blok\nTanjug 6. aprila 2022. 15:38\nBUDIMPEŠTA – Srbija je trebalo da bude primljena u Evropsku uniju još juče, ali evropski blok može da popravi stvari ako se ta zemlja priključi EU sutra, izjavio je danas u Segedinu ministar spoljnih poslova Mađarske Peter Sijarto.\nNa zajedničkoj konferenciji za novinare sa srpskim kolegom Nikolom Selakovićem Sijarto je pozdravio odlične odnose između dve zemlje osvnruvši se, kako je rekao, na napore koji su pretvorili „istorijske nesuglasice u istorijsko prijateljstvo dve zemlje“, prenela je MTI agencija.\n„Obe zemlje su imale značajnu korist od ovoga“, kazao je Sijarto i dodao da su rezultati nedeljnih izbora u Mađarskoj i Srbiji omogućili da dve zemlje nastave da rade zajedno.\nOn je rekao i da se trgovina između dve zemlje udvostručila u januaru, a naglasio je i značajnu ulogu Srbije u energetskom snabdevanju Mađarske.\nOcenio je kao istorijsku podršku koju je Aleksandar Vučić dobio na predsedničkim izborima i dodao da je Savez vojvođanskih Majara jedan od Vučićevih saveznika, te da će imati svoju poslaničku grupu u srpskom parlamentu.\n„Ove dve istorijske pobede jasno dokazuju da je pravi izbor predstavljati nacionalne interese“, dodao je Sijarto.


Tomić o Delijama: Razlika koju su pravili i energija koju su nam donosili u prethodnim derbijima je bila evidentna - SPORTSKI ŽURNAL\nTomić o Delijama: Razlika koju su pravili i energija koju su nam donosili u prethodnim derbijima je bila evidentna\n09 juni, 2019 5\nFinalna serija plej-ofa Super lige Srbije između Crvene zvezde i Partizana počinje u ponedeljak od 18 časova\nTrener košarkaša Crvene zvezde Milan Tomić rekao je danas da je cilj njegove ekipe da u finalu plej-ofa Super lige protiv Partizana odbrani titulu i na pravi način završi sezonu.\n- Od prvog dana i starta Super lige naveo sam jasno i otvoreno ambicije i cilj KK Crvena zvezda u ovoj ligi, vodeći se time da je zdrava ambicija svakog sportiste da uvek želi da osvoji takmičenje u kome učestvuje. Sledi nam novi derbi, nema favorita jer su to uvek specifične utakmice - rekao je Tomić za klupski sajt.\nFinalna serija plej-ofa Super lige Srbije između Crvene zvezde i Partizana počinje u ponedeljak od 18 časova. Serija se igra na tri pobede, a crveno-beli imaju prednost domaćeg terena.\n- Kompletni smo, trenirali smo prethodnih dana dobro, ovo je kraj jedne vrlo naporne sezone i pozivam naše navijače da dođu i podrže nas u nastojanjima da na najbolji način okončamo ovu sezonu. Razlika koju su pravili i energija koju su nam donosili u prethodnim derbijima, posebno u poslednja dva koja smo odigrali kao domaćini, je bila evidentna i vrlo važna za nas - naveo je Tomić.\nZvezda je u polufinalu pobedila Mega Bemaks sa 2:0, a Partizan je posle tri utakmice eliminisao FMP.\nKošarkaš Zvezde Ognjen Dobrić rekao je da je ekipa motivisana, iako je osvajanjem ABA lige ispunila najvažniji cilj u ovoj sezoni.\n- Želimo da osvojimo i titulu prvaka Srbije, čime bismo na pravi način okončali ovu dugu i vrlo napornu sezonu. Imamo prednost domaćeg terena u ovoj seriji, zato je prva utakmica vrlo važna i pozivam navijače da ispune halu u ponedeljak. Znamo se odlično, zna se i šta je derbi, nema nikakvih tajni, ovo će nam biti sedma utakmica u ovoj sezoni, odigraćemo ih još tokom ove serije.\nDobrić je dodao da je ekipa dobro trenirala, da su svi igrači spremni i da jedva čekaju početak finala.\n- Recept je poznat, jaka odbrana, velika borbenost i maksimalno angažovanje i koncentracija bez padova otvaraju put ka povoljnom rezultatu.\nKao i u prethodnim utakmicama Zvezde i Partizana, u hali neće biti gostujućih navijača, a podeljene su besplatne karte za navijače Zvezde u prostorijama kluba na Malom Kalemegdanu.\nDruga utakmica finala igra se u sredu od 19 časova, kada će domaćin biti Partizan, dok je treći meč na programu u subotu od 18 časova, kada će crveno-beli biti domaćini.\nEventualna četvrta utakmica igrala bi se u ponedeljak 17. juna od 18 časova, a peta tri dana kasnije od 18.30.\nUlaznice za utakmicu Zvezde i Asvela od danas u prodaji\nBeron MVP 6. kola ABA lige\nZvezda stala na +42 protiv Igokee\nZVEZDA BEZ BRAUNA I ČOVIĆA - Gavrilović: Neće biti lako, Igokea ima kvalitet\nŽeljko Pavlović · 09 juni, 2019 18:32\njebi · 09 juni, 2019 19:03\ndelije da bi ziveo veselije\nlazar matić · 09 juni, 2019 21:14\n- "Delije " - elitna jedinica turske, osmanlijske vojske. Izvršavali specijalne zadatke kao što je nabijanje na kolac naših pradedova. Ima li neko u ovoj zemlji i gram mozga da sebe tako nazove? :-(\nСевера део · 10 juni, 2019 17:41\nТо је на твом матерњем језику.По мом,значи нешто сасвим супротно.\nChe · 09 juni, 2019 22:27\nSudije su protiv FMP Partizanu sudile vise licnih gresaka, jer su crno-beli bili snazniji od Covicevih decaka. Protiv Odza i Lazica, sudije ce suditi normalno. Ko je kriv KKP sto ne igraju musku kosarku?\nLukić osmi, Čanak deli fenjer sa Mornarom i PAOK-om\nUEFA zamenila Mekdonalds novim sponzorom za EP 2020


RTS :: Pahor odgovorio na kritike iz Srbije\nRegion Pahor odgovorio na kritike iz Srbije\nsreda, 21. feb 2018, 22:27 -> 22:47\nPredsednik Slovenije Borut Pahor odgovorio je na kritike najviših zvaničnika Srbije zbog njegovih izjava da će Slovenija raditi na tome da obezbedi priznanje Kosova od članica EU koje to još nisu učinile, naglasivši da je Kosovo jedno od glavnih političkih pitanja o kojem Slovenija i Srbija imaju primetno različite stavove.\nKako je navedeno u saopštenju za medije iz kabineta slovenačkog predsednika, Borut Pahor nije siguran da li su predsednik Srbije Aleksandar Vučić i premijerka Ana Brnabić u potpunosti upoznati sa njegovom izjavom o diplomatskoj podršci priznavanju Kosova među članicama EU, prenela je agencija STA.\nKako se navodi u saopštenju iz kabineta slovenačkog predsednika, Pahor veruje da bi, uprkos poznatom odbijanju mogućnosti od strane Srbije da diplomatski prizna Kosovo, srpske vlasti trebalo da uzmu u obzir to što je on napomenuo da Kosovo treba da ispuni navedene uslove ukoliko očekuje pomoć Slovenije, prenosi STA.\nPredsednik Srbije Aleksandar Vučić reagovao je u ponedeljak na izjave Pahora upitavši kako slovenački predsednik Borut Pahor želi da ubedi preostale članice EU da priznaju jednostranu proglašenu nezavisnost Kosova, kada nam je Španija sve veći saveznik.\nPremijerka Ana Brnabić rekla je, takođe u ponedeljak, da je neprijatno iznenađena izjavom predsednika Slovenije da će pokušati da utiče da pet članica EU koje nisu priznale Kosovo to učine i ocenila da takva izjava nije u skladu sa dobrim i prijateljskim odnosima sa Slovenijom.\nO tome, istakla je Brnabićeva, nije bilo reči tokom nedavno održanog sastanka koji je, kako je rekla, bio dug i otvoren.\n(četvrtak, 22. feb 2018, 09:57)\nAlbanaca u Sloveniji nema mnogo, a džamija nije napravljene zbog Albanaca, nego mislimanskih vernika kojih j enajviše iz Bosne i Hercegovine. Generalno od stranaca najviše ima građana BIH koji žive na teritoriji Slovenije.\n(sreda, 21. feb 2018, 23:54)\nVelika broj Albanaca je već u Sloveniji, i Pahor je svestan da bi oni mogli da naprave probleme. Čak su i džamiju u sred Ljubljane dobili. Zato su takve izjave od Pahora.\n(sreda, 21. feb 2018, 23:48)\nPahor nema bas nikakve podrske u Slovenačkom narodu oko tog pitanja. Pogledajte komentare ljudi po slovenačkim portalima gde se velika većina ograđuje od njegovih izjava.\n3 Bomba eksplodirala ispred zgrade grčke televizije\n4 Dodik: BiH zakazala po pitanju migrantske krize\n5 Budimpešta, hiljade protestuju protiv Orbanove vlade


CEDIS donirao deset računara predškolskim ustanovama\nU DEVET GRADOVA\n“Donacijom deset računara JPU u Crnoj Gori, CEDIS pruža podršku u smislu tehničke opremljenosti, što će uticati na kvalitetniju primjenu servisa koji će omogućiti lakšu komunikaciju roditelja sa predškolskim ustanovama”\n27.09.2017. 14:55h Ažurirano: 27.09.2017. 14:55h\nCrnogorski elektrodistributivni sistem (CEDIS) donirao je danas deset računara javnim predškolskim ustanovama (JPU) u Podgorici, Nikšiću, Cetinju, Baru, Budvi, Herceg Novom, Kotoru, Tivtu i Beranama.\nDirektorica JPU “Ljubica Popović”, Slavica Luburić, zahvalila je CEDIS-u na donaciji, ističući da će im računari pomoći u daljem radu i realizaciji planiranih aktivnosti.\nDirektorica Direktorata za predškolsko i osnovno obrazovanje i vaspitanje i obrazovanje i vaspitanje lica sa posebnim obrazovnim potrebama, Arijana Nikolić Vučinić, rekla je da će donacijom CEDIS-a tehnička opremljenost vrtića biti mnogo bolja i da će im novi računari pomoći da u narednom periodu na adekvatan način odgovore prilikom uvođenja i realizaciji servisa.\nOna je, kako je saopšteno iz Ministarstva prosvjete, dodala da bi društvena odgovornost koju pokazuje CEDIS trebalo da bude primjer drugim kompanijama u Crnoj Gori u prepoznavanju potreba društva.\nŠefica Službe za korporativne komunikacije CEDIS-a, Marija Jovović, navela je da je CEDIS danas pokazao da je kompanija koja se ne bavi samo distribucijom električne energije za više od 370 hiljada korisnika, već svoje aktivnosti usmjerava i na pružanje podrške razvoju različitih oblasti, među kojima je i obrazovanje, kao važan segment razvoja crnogorskog društva.\n“Donacijom deset računara JPU u Crnoj Gori, CEDIS pruža podršku u smislu tehničke opremljenosti, što će uticati na kvalitetniju primjenu servisa koji će omogućiti lakšu komunikaciju roditelja sa predškolskim ustanovama”, naglasila je Jovović.\nOna je podsjetila da je ovo samo jedna od aktivnosti koju je CEDIS kao odgovorna kompanija realizovala u prethodnom periodu, kao i da će u narednom periodu nastaviti da pruža podršku subjektima koji se bave obrazovanjem, zdravstvom, naukom, kulturom, sportom i zaštitom životne sredine.


Delta Holding pokreće akciju za razvoj poljoprivrede i obnovu sela - AgroFin\nNaslovna VESTI Delta Holding pokreće akciju za razvoj poljoprivrede i obnovu sela\nDelta Holding pokreće akciju za razvoj poljoprivrede i obnovu sela\nDugoročni cilj projekta je da naselja dostignu nivo modernih evropskih sela i povratak dela odseljenog stanovništva\n„Naše selo“ – naziv je novog projekta Delta Holdinga, kojim kompanija želi da pokrene razvoj poljoprivrede u nerazvijenim predelima i obnovu sela u Srbiji. Za početak projekta odabrana su sela Dubočane i Mala Jasikova, u okolini Zaječara i tu odluku su njihovim žiteljima saopštili predsednik Delta Holdinga Miroslav Mišković i gradonačelnik Zaječara Boško Ničić.\nKako je saopšteno iz ove kompanije, Delta će pomagati meštanima dva odabrana sela da značajno unaprede nivo poljoprivredne proizvodnje, kao i društvenog i kulturnog života u svom mestu i dovedu ih na nivo kakav imaju sela u razvijenim delovima Evrope. Stručnjaci Delta Agrara savetovaće poljoprivrednike u zaštiti i gajenju voća, izboru sorti voća i rasa životinja i njihovom pravilnom uzgoju, kao i svim drugim poslovima od kojih zavisi uspeh poljoprivredne proizvodnje. Kako bi projekat učinila održivim, Delta će garantovati otkup proizvedene robe, jer je plasman do sada predstavljao jedan od najvećih problema za proizvođače u ovom kraju.\nProjekat „Naše selo“ pokrenut je uz punu podršku lokalne zajednice. Grad Zaječar ne samo da ohrabruje ulazak meštana u ovu akciju, već nagoveštava i svoje uključivanje i mogućnost širenja akcije na druga sela u ovom delu istočne Srbije, navedeno je u saopštenju.\nPrethodni tekstZrnu raste cena, ne i kvalitet\nSledeći tekstSubvencije za govedarstvo dogodine veće za 50 odsto (VIDEO)


Utorak, 2. jul 2002.\nUskoro više parking mesta u novosadskim stambenim naseljima\nČetiri nova parkinga\nUlica Paje Markovića jedina je ulica u gradu koja još nema kanalizaciju, ali će taj problem biti rešen u narednih mesec dana.\nPrema ovogodišnjem programu uređenja grada, u Ulici Paje Markovića počela je izgradnja sekundarnog voda za fekalnu kanalizaciju, a kada cevovod bude postavljen potrebno je da JKP "Vodovod i kanalizacija" sa stanovnicima ulice postigne dogovor o kućnim priključcima. Izgradnju cevodovoda u potpunosti finansira Zavod za izgradnju grada a vrednost radova je 750.000 dinara.\nOsim izgradnje kanalizacije, ZIG finansira i izgradnju parkinga na više mesta u gradu, što bi trebalo da olakša problem parkiranja u stambenim četvrtima. Duž Bulevara Slobodana Jovanovića do 15. jula biće uređen parking sa oko 150 mesta za automobile, u Ulici Kralja Petra završava se parkiralište ukupne površine preko 400 metara kvadratnih, a već su urađeni parkinzi u ulicama Filipa Filipovića i Nadežde Petrović.\nRadilište na Bulevaru Slobodana Jovanovića juče je obišao gredonačelnik Novog Sada Borislav Novaković, koji je tom prilikom naglasio da je manjak parkirališta jedan od najvećih problema u gradu, te da taj problem s povećanjem broja vozila u gradu preti da eskalira u skoroj budućnosti.\n"Prema poslednjim podacima, u Novom Sadu je registrovano više od 85.000 vozila, a trenutno raspolažemo sa svega 49.000 parking mesta. Po svim istraživanjima javnog mnjenja problem parkiranja je vrlo visoko na listi urgentnih, pa je osim uređenja parkinga u stambenim četvrtima, neophodno što pre krenuti s uređenjem parkirališta i spratnih garaža u samom centru", objašnjava Novaković.\nRektor Novosadskog univerziteta: Novi statut do 30. jula\nU susret Exitu 02: Na Tvrđavu pod posebnim režimom\nOd 25. do 31. jula nova trasa "trojke"\nGradonačelnik Branislav Novaković obišao naselje Telep\nPenzije manje za 12 odsto\nRaport novosadskog SUP-a: Isključeno 75 pijanih vozača


Primljeno 20 kandidat za uefa pro licencu - Fudbalski savez Crne Gore\nPrimljeno 20 kandidat za uefa pro licencu\n25. decembar 2018., 10:51\nStručna komisija Centra za edukaciju trenera FSCG na sjednici održanoj 24.12.2018. godine izvršila je odabir kandidata za upis na treću generaciju polaznika programa edukacije za sticanje UEFA „Pro“ licence.\nKomisija je prilikom odabira kandidata dala prednost trenerima sa crnogorskim državljanstvom i trenerima sa UEFA „A“ licencom koji su najmanje godinu dana radili u seniorskom fudbalu.\nOd 72 pristigle prijave, na školovanje treće generacije upisano je 20 kandidata, od kojih je 18 crnogorskih trenera i dva trenera sa državljanstvom druge države.\nNa školovanje za UEFA „Pro“ licencu upisani su: Milorad Peković, Mladen Lambulić, Rade Petrović-Njegoš, Vuko Bogavac, Radovan Kavaja, Srđan Nikić, Damir Agović, Dejan Mrvaljević, Milan Jovanović, Nenad Brnović, Đuro Mijušković, Džemal Kaplanbegu, Zoran Krivokapić, Dragan Mijanović, Zoran Đurašković, Miljan Radović, Andrija Delibašić, Srđan Radonjić, Ivica Momčilović i Predrag Radosavljević.\nPrvi od osam planiranih seminara na edukaciji za UEFA „Pro“ licencu održaće se od 15. do 23. januara 2019. godine u hotelu „Palma“ u Tivtu.\nKandidati su obavezni da izvrše uplatu 50 % školarine na žiro račun 525-275-92 Centar za edukaciju trenera FSCG. Rok za uplatu školarine je 15. januar 2019. godine.\nKandidati su obavezni da se prijave u hotel „Palma“ u Tivtu u utorak, 15. januara do 17:00 časova.\n2. Iskra 4 3 1 0 6 2 +4 10\n3. Sutjeska 4 2 1 1 6 2 +4 7\n4. Podgorica 5 1 3 1 5 6 -1 6\n6. Grbalj 5 1 2 2 8 8 0 5\n7. OFK Titograd 5 1 2 2 3 3 0 5\n8. Kom 5 1 2 2 6 9 -3 5\n9. Petrovac 5 1 1 3 5 10 -5 4\n10. Rudar 5 1 0 4 2 11 -9 3\nNastavljeno ,,Vameval“ testiranje\nU Crnoj Gori do sada testirana 2.242 igrača... Aktivnosti na sprovođenju ,,Vameval“ testa...\nRaičković i Ljutica na Kongresu u Njemačkoj\nKongresu prisustvovalo 840 učesnika iz cijelog svijeta... Delegacija Centra za edukaciju trenera...\nSaopštenje Centra za edukaciju FSCG\nJednodnevni seminar za trenere - koordinatore omladinskih škola klubova Telekom 1.CFL i Druge lige...\nOBAVJEŠTENJE CENTRA ZA EDUKACIJU TRENERA FSCG - 03.06.2019.\nCentar za edukaciju trenera FSCG obavještava polaznike prve generacije UEFA „A“ Goalkeeper licence...


Dalaj Lama u Glastonberiju\nBeta\t 29. juna 2015. 07:15\nJedna od najvećih zvezdi ovogodišnjeg velikog muzičkog festivala u Glastonberiju, u Velikoj Britaniji, nije bio muzičar, roker, već čovek od koga bi se to najmanje očekivalo, Dalaj Lama.\nIzgnani duhovni vođa Tibetanaca pridružio se u nedelju na sceni pevačici Peti Smit, koja je uz pratnju publike otpevala pesmu “Happy Birthday” povodom njegovog 80. rođendana, koji pada sledeće nedelje, a potom mu predala rođendansku tortu.\nDalaj Lama, koji prvi put prisustvuje ovom festivalu, pohvalio belu kosu, glas i “fizičku akciju” Peti Smit, i istkao da je ona “veoma lepa, veoma moćna”.\nOn je ranije u obraćanju publici ukazao na potrebu moralnog obrazovanja u školama i na univerzitetima. Dobitnik Nobelove nagrade za mir pohvalio je takođe Glastonberi kao “festival ljudi, a ne političara i vlada”.


„Data Scientist“ - novo zanimanje za 21. vek! - BOŠ Karijera\n„Data Scientist“ - novo zanimanje za 21. vek!\nU današnjoj privredi informacije su i dalje najskuplji resurs, zbog čega je ključno razviti dobre mehanizme za prikupljanje, obradu i analizu istih. Polazeći od toga, sve veći broj poslodavaca upravo zahteva i vrednuje ove veštine kod svojih zaposlenih.\nSudeći po kursevima za učenje koji su najviše puta odabrani u 2015. godini na sajtu Coursera, najtraženije su veštine vezane za nauku o podacima (data science). U okviru deset najtraženijih kurseva na ovom popularnom sajtu su čak tri kursa u vezi sa naukom o podacima koja organizuju Univerzitet Džon Hopkins i Univerzitet u Vašingtonu.\n„Data Scientist“ polako postaje jedno od najtraženijih zanimanja u svetu, koje postaje sve popularnije i u Srbiji. Koliko je novo pokazuje i činjenica da još uvek ne postoji adekvatan prevod na srpski jezik kako za ovu nauku, tako ni za poziciju. Svoju popularnost duguje i činjenici da je to jedno od najplaćenijih poslova u današnjoj privredi.\nZato, ako razmišljate o promeni svoje karijere ili daljem razvoju, preporučujemo se da se više saznate o nauci o podacima (data science)!\nOstale tražene veštine su one vezane za marketing, biznis strategije i liderstvo. Spisak svih kurseva u ovoj oblasti možete naći ovde.


BIJELJINA: Volonterska akcija čišćenja grada :: Dešavanja u Bijeljini ::\n27. May 2022. / 23:38\nBIJELJINA: Volonterska akcija čišćenja grada\nNa Svjetski dan čišćenja grupa od 20 volontera u Bijeljini očistila je smeće duž 10 kilometara gradskih ulica i sa divlje deponije u vikend naselju Amajlije, odakle je izneseno preko 100 kesa smeća od 120 litara, rekla je jedan od organizatora akcije Helena Stojić.\n"Odziv volontera je slab, nedostaje volja i jako je teško pokrenuti ljude, a apsurdno je da mi koji smo aktivni i predstavljamo kap u moru čistimo smeće za nekim ko je bahat, neodgovoran i nekulturan. To se predugo ponavlja", ocijenila je Stojićeva.\nOna je ukazala na značaj kazne kao jednog od alata da bi se stalo u kraj bahatom odnosu neogovornih prema prirodi i ljudima.\n"Uz adekvatne kazne, imaćemo čistiji grad i istovremeno ćemo puniti budžet, jer ako u tome istrajava jedan Beč i razvijene zemlje u kojima ne možete nekažnjeno bacati smeće, treba i mi to da radimo", smatra Stojićeva.\nNa Svjetski dan čišćenja Bijeljina je bila jedan od 30 gradova u Republici Srpskoj i Federacije BiH koji su učestvovali u globalnoj ekološkoj akciji i zajedničkoj ideji da se planeta očisti od nepravilno odlaganog otpada.\nAkciju su organizovali Udruženje građana "Ada" koje se bavi zaštitom rijeka i jezera Semberije, Majevice i Posavine i omladinska organizacija "Vizija mladih", a odazvalo se 20 volontera.\n"Cilj Svjetskog dana čišćenja nisu samo čistiji gradovi, već i napredak ka boljem upravljanju otpadom i podizanje svijesti na lokalnom i globalnom nivou o problemima otpada i hitnosti njegovog rješavanja", navela je Stojićeva.\nUčesnici akcije su prešli 10 kilometara i pokupili smeće uz ulicu i na zelenim površinama, kao i na divljoj deponiji koja se uporno obnavlja. Okolina mosta kod vikend naselja Amajlije ponovo je bila ogromna deponija iako se u prethodna tri navrata sa ove lokacije iznijeli tonu i po smeća.\n"Alarmantno je da se sve to ponavlja jer je izostao faktor kazne i naš je apel institucijama da izađu na teren, nađu počinioce i kazne ih, što je jedan od alata koji bi doprinio da gradovi budu čistiji", kaže Stojićeva.


Izbori na Kosovu: prvi poraz Vučića i SNS-a / Kosovo / zone / home page - Osservatorio Balcani e Caucaso Transeuropa\nIzbori na Kosovu: prvi poraz Vučića i SNS-a\nUbistvo Olivera Ivanovića: pucnji u mir 18.01.2018.\nNove kosovske nevolje za Vučića 14.10.2016.\nVruća jesen na Kosovu 21.10.2013.\nSrpski mediji, uključujući i RTS, nekoliko sati nakon incidenata na izborima u Kosovskoj Mitrovici po prvi put su upotrebili termin „srpski ekstremisti“. To ukazuje na povećanu nervozu u vladajućem srpskom bloku, a možda i spremnost za preduzimanje radikalnijih mera u obračunu sa ekstremnim grupama\n05.11.2013. - Dragan Janjić Beograd\nIncidenti i veoma niska izlaznost birača u srpskoj enklavi na severu Kosova prvi su ozbiljan poraz vladajuće Srpske napredne stranke (SNS) i njenog lidera Aleksandra Vučića. Neuspeh neće biti dobro primnjen ni na međunarodnom planu, ni kod kuće. Brisel i Vašington imaju razloga da postave pitanje da li Vučić ima kapacitet da efikasno kontroliše situaciju, a oponenti na domaćoj sceni u neuspehu vide mogućnost da pojačaju pritiske na vladajući blok.\nPolitička budućnost Vučića i njegove stranke u visokom stepenu zavisi od evropske perspektive, a evropska perspektiva u još većem stepenu zavisi od sposobnosti Beograda da obezbedi sprovođenje Briselskog sporazuma potpisanog sa vlastima u Prištini. Veoma niska izlaznost na severu Kosova (u Kosovskoj Mitrovici nije veća od 10 odsto) bitno otežava sprovođenje tog sporazuma i dovodi Vučića u situaciju da sunarodnicima u toj enklavi na Kosovu nameće rešenja protiv koji su se izjasnili bojkotujući izbore.\nJedini izlaz za Beograd bi u ovom trenutku bio ponavljanje izbora u Kosovskoj Mitrovici, a možda u još nekim gradovima. Time bi bio ostavljen prostor srpskim vlastima da dodatno pojačaju kampanju i da, eventualno, otupe oštricu radikalno raspoloženih struja među kosovskim Srbima. Da je tako nešto moguće pokazuje odziv birača u srpskim opštinama u unutrašnjosti Kosova, u pojedinim slučajevima i veći od 50 odsto. U tim opštinama uticaj radikalnih srpskih grupa i organizacija nije veliki, dobrim delom zbog toga što nisu neposrednu uz granicu sa Srbijom.\nUkoliko se dogodi da kosovska izborna komisija, koja odlučuje o eventualnom ponavljanju izbora, ipak prizna rezultate u Kosovskoj Mitrovici, Beograd neće moći da izmeni tu odluku. Jer, srpske vlasti su se Briselskim sporazumom praktično obavezale da priznaju rezultate kosovskih izbora i to naprosto moraju da učine, čak i ako bi se ispostavilo da će, zahvaljujući srpskom bojkotu, gradonačelnik severnog dela Kosovske Mitrovice biti Albanac.\nNerede na nekoliko mesta u Kosovskoj Mitrovici izazvali su maskirani napadači koji su u nedelju popodne upali na birališta i polupali glasačke kutije. Pre toga, u toku dana, aktivisti ultranacionalističkih grupa su snimali birače koji dolaze na birališta i pretili im, što se pokazalo kao efikasna mera zastrašivanja. Beograd tvrdi da su napad organizovale pristalice radikalnih grupa i Demokratske stranke Srbije (DSS) bivšeg premijera Vojislava Koštunice, a iz te stranke stižu optužbe da ih je inscenirala Srbija kada je postalo jasno da na birališta neće izaći više od 10 odsto birača.\nBilo kako bilo, konačan ishod je da Beograd nije uspeo da stavi pod kontrolu radikalne srpske grupe na severu Kosova koje opstaju zahvaljujući političkoj podršci ultranacionalista iz Beograda, ali i novcu koji pritiče iz Srbije. Njihova aktivnost je nakon dolaska SNS-a na vlast pre godinu i po dana čak pojačana, a mere koje je preduzimao i preduzima Beograd pokazale su se nedovoljnim. DSS i radikalne grupe su stavile do znanja i dalje imaju moć da kontrolišu situaciju na terenu, kombinujući političku kampanju i direktno zastrašivanje birača.\nSrpski mediji, uključujući i Radio televiziju Srbije (RTS), nekoliko sati nakon incidenata po prvi put su upotrebili termin „srpski ekstremisti“. To ukazuje na povećanu nervozu u vladajućem srpskom bloku, a možda i spremnost za preduzimanje radikalnijih mera u obračunu sa ekstremnim grupama. Jer, uprkos prigovorima Beograda da veliki deo krivice za incidente snosi kosovska strana jer kosovska policije nije intervenisala protiv „srpskih ekstremista“, jasno je da su radikalizam i ekstremizam na severu, zapravo, problem koji Brisel i Vašington knjiže na konto Beograda a ne Prištine.\nBudući da sve ultranacionalističke organizacije i partije koje deluju na severu Kosova sedište imaju u Beogradu, a ne u Kosovskoj Mitrovici, jasno je da bi srpska policija trebalo da ima precizan uvid u njihove aktivnosti, kao i akcije koje su pripremali. Shodno tome, kampanja za bojkot, a naročito ekstremističko i nasilno ponašanje, trebalo je da da budu osujećeni „kod kuće“, odnosno pre nego što pređu kosovsku granicu.\nSNS je na severu Kosova pokušala da izmeni situaciju, ubedivši Krstimira Pantića, jednog od lokalnih radikalnih političara, da pređe na njihovu stranu. Ali, na terenu, odnosno u Kosovskoj Mitrovici i drugim mestima na severu, srpske vlasti nisu uspele da osiguraju uslove za uspešno vođenje kampanje u korist izbora. Radikalne ultranacionalističke grupe iz Srbije već nekoliko godina grade pozicije u toj oblasti, a Beograd sve doskoro nije pokazivao potreban stepen političke volje da im stane na put.\nSrpske vlasti i policija nisu u stanju da efikasno izađu na kraj sa huliganima i ultranacionalističkim grupama ni u samoj Srbiji, a još manje na severu Kosova, gde srpska policije nema neposredan i slobodan pristup. Ove jeseni vlasti su zabranile Paradu ponosa, priznavši da ne mogu da osiguraju red i mir. Samo dan uoči kosovskih izbora navijačke grupe su na fudbalskom derbiju između beogradskih rivala Crvene zvezde i Partizana divljale na samom stadionu, ali i po gradskim ulicama.\nNeminovno je, dakle, da se i u Beogradu postavi pitanje kapaciteta i spremnosti policije da odlučnije deluje. Samim tim, pod udar posredno može da dođe i ministar unutrašnjih poslova Ivica Dačić, koji ima i premijersku funkciju. Dačićeva Socijalistička partija Sarbije (SPS) ključni je koalicioni partner SNS-a pa bi efikasnije delovanje policije moglo da postane i političko pitanje u odnosima između dve partije, pogotovo ako se zna da SNS ubrzano raste i preuzima sve poluge vlasti, što po definiciji ne raduje partnere. Ali, ti događaji ipak neće kratkoročno uticati na odnose u vladajućen bloku budući da su sve članice tog bloka ipak svesne da bez ispunjavanje zahteva Brisela i Vašingtona nema početka pregovora sa Evropskom unijom.


Istraživanje: Zrenjaninci prednjače u zahtevima za kaznu zatvora\nObjavljeno 20.06.2015. u 16h\nFondacija Centar za demokratiju organizovala je uličnu akciju juče u centru Zrenjanina kao deo kampanje „Podržite vanzavodske sankcije u vašoj sredini“.\nKampanja je pokrenuta u cilju promocije i približavanja javnosti primene alternativnih krivičnih sankcija i mera restorativne pravde.\nGrađani i građanke Zrenjanina su se na licu mesta informisali o tome šta su alternativne krivične sankcije i mere restorativne pravde, koliko njihova primena može da unapredi lokalnu zajednicu i popričali sa aktivistima na licu mesta.\nNataša Nikolić iz Centra za demokratiju predstavila je rezultate istraživanja o alternativnim sankcijama i restorativnoj pravdi, koje je od novembra 2014 do januara 2015. godine sprovelo Viktimološko društvo Srbije u Zrenjaninu, Leskovcu, Beogradu, Kragujevcu, Nišu, Požarevcu i Novom Sadu.\nRezultati istraživanja pokazuju da se Zrenjaninci visoko kotiraju u poznavanju alternativnih krivičnih sankcija i mera restorativne pravde.\n· Građani Zrenjanina više od stanovnika ostalih gradova znaju šta su alternativne krivične sankcije (90% ispitanih)\n· Od svih gradova koji su obuhvaćeni istraživanjem, Zrenjaninci, iako znaju za alternativne sankcije, prednjače u zahtevima za kaznu zatvora, čak i u slučajevima kao što su džepna krađa ili provala u stan sa namerom krađe\n· Ispitanici iz Zrenjanina se najviše zalažu za uslovnu osudu u slučaju krađe robe iz prodavnice u vrednosti od 3000 dinara\n· Više od polovine ispitanika iz svih gradova u slučaju fizičkog nasilja u porodici smatra da je adekvatna mera – kazna zatvora\n· Većina ispitanika smatra da je za nasilničko ponašanje maloletnika od 14-16 godina najprimerenije izreći obavljanje rada u korist društvene zajednice\n· Žene ispitanici su pre nego muškarci spremnije da predlože posredovanje između žrtve i počinioca u slučaju imovinskih delikata\nTagovi:alternativne sankcije, krivično delo, nasilje, porodica, zatvor, zrenjanin, Zrenjaninci


Građanske inicijative u službi prevencije korupcije – Agencija za sprečavanje korupcije\nGrađanske inicijative u službi prevencije korupcije\nOdržano sedamnaest seminara, do kraja godine još devet\nSporazum o saradnji u oblasti borbe protiv korupcije\nPublished by Maja Petrovic at 29/11/2016\nUključivanje građana i otvorenost institucija za deljenje informacija i podataka ključni su za uspeh građanskih inicijativa vezanih za prevenciju korupcije, zaključili su na zajedničkom sastanku predstavnici organizacija civilnog društva i Agencije za borbu protiv korupcije. Sastanak je održan 29. novembra u prostorijama Agencije za borbu protiv korupcije i imao je za cilj da predstavi iskustva organizacija civilnog društva u primeni informaciono-komunikacionih tehnologija na projektima koji se bave prevencijom korupcije.\nKao primeri prakse upotrebe informacionih tehnologija u prevenciji korupcije predstavljena su dva portala: http://integrist.net/ i http://budzeti.rs/, a o svojim iskustvima u radu na navedenim portalima govorili su Zoran Gavrilović iz Biroa za društvena istraživanja i Aleksandar Đekić iz Bečejskog udruženja mladih.\nZoran Gavrilović je naglasio da portal Integrist, između ostalog, ima za cilj da promoviše partnerstvo sa građanima i da im pruži šansu da se na drugačiji način bore protiv korupcije, a ne samo kao uzbunjivači. Na portalu građani mogu da prijavljuju nepravilnosti, ali, pored toga, da nominuju osobe od integriteta i tako doprinesu da integritet postane vrednost, a ljudi od integriteta budu poštovani i cenjeni.\nGovoreći o nastanku portala http://budzeti.rs/, Aleksandar Đekić iz Bečejskog udruženja mladih naglasio je da transparentnost budžeta omogućava građanima da prate tok trošenja novca na lokalu i da utiču na njegovu izmenu. Samo u prošloj godini, ovo udruženje je prateći javne nabavke uspelo da utiče na izmenu preko 150 konkursnih dokumentacija u postupcima javnih nabavki.\nUčesnici su se složili da javni pritisak daje konkretne rezultate u borbi protiv korupcije i da je potrebno pokrenuti javne institucije da postanu otvorene prema deljenju informacija i podataka. Navodeći da je deljenje informacija jedno od gorućih problema prilikom sprovođenja projekata ovog tipa, učesnici su se složili da tema sledećeg sastanka bude upravo problem razmene podataka između OCD i javnih institucija.\nSastanci sa organizacijama civilnog društva deo su mera propisanih merom 4.5.3. iz Revidiranog akcionog plana za sprovođenje Nacionalne strategije za borbu protiv korupcije i sprovode se dva puta godišnje u organizaciji Agencije za borbu protiv korupcije.


Naslovna Košarka Evropa ITALIJANI IMAJU PLAN Određen novi datum za kraj košarkaške sezone\nKoronavirus je pogodio ceo svet, sport je stao, a situacija u Italiji je i dalje dramatična, pa je pitanje da li će se tamo igrati.\nIpak, predstavnici košarkaške lige Italije neodustaju od toga da se prvenstvo završi kako je planirano.\nPredstavnici klubova Lige A su učestvovali na video-konferenciji i izneli su inofrmacije o nastavku lige.\nKlubovi su se, kako prenosi “Eurohoops” složili da bi novi cilj trebalo da bude da se sezona okonča do 30. juna.\nNaravno, sve ovo je moguće samo pod uslovom da se situacija sa pandemijom koronavirusa smiri i da počne konačno da se zaustavlja.\nPrethodni tekstVIMBLDON NA ČEKANJU Odluka tek sledeće nedelje!\nSledeći tekstAEK ŽELI DA ZADRŽI VRANJEŠA Ognjen ostaje u Atini!\nPRVA LIGA SRBIJE: Borac odustao od takmičenja, Novi Pazar ostaje!\nRade Jokić - 29 jula, 2019 0\nFudbalski klub Novi Pazar nastupaće i dalje u Prvoj ligi Srbije, odlučio je ovog ponedeljka Izvršni odbor Fudbalskog saveza Srbije. Iako su prošle sezone prema...\nNADAL: Užasne vesti su me činile tužnim, dosta sam pričao sa...\nKARIJUS O ”ONOM” FINALU: Bilo je pretnji smrću\nPL: Milivojević asistirao i cepao dres, Anćeloti preporodio Everton\nZVEZDA ČEKA ASVEL Karte puštene u prodaju, evo gde i kako...\nMeridian - 13 novembra, 2019 0\nCRNOGORAC OSTAJE Baskonija rešila pitanje trenera\nPredrag Tihi - 19 maja, 2020 63


Početak/Politika/SNS: Osuđujemo napade i pretnje upućene najvišim državnim organima\nPetar Veljkovic5. februara 2019.\nU prostorijama niškog SNS-a održana je vanredna konferencija za novinare povodom, kako navode, aktuelnih dešavanja na političkoj sceni, a posebno kada su u pitanju protesti koje organizuje opozicija i sve češćih napada na javne ličnosti.\nZoran Perišić, član Predsedništva SNS-a je rekao da politika nasilja i uvreda ne može i neće proći i da oni žele politiku koja će Srbiju voditi ka nečemu boljem.\n„Protesti su nešto što pokušava da promeni mapu Srbije koja je davno napravljena na jedan demokratski način“, ocenio je Perišić, i rekao da „šaka jada“ želi da promeni realnost Srbije.\nGradonačelnik Niša Darko Bulatović rekao je da je politička borba i želja da se dođe na vlast nešto što je normalno i prirodno, ali da je bitan način na koji se to radi.\n„Način i put ka tome je nešto što svakoga treba da zabrine. Mi, kao Naprednjaci, osuđujemo sve pretnje i uvrede upućene najvišim državnim organima“, rekao je Bulatović.\nPredsednik Gradske opštine Medijana Nebojša Kocić obratio se novinarima i osvrnuo na napade poličitkih neistomišljenika na društvenim mrežama.\n„Poslednji u nizu događaja koji se desio je brutalna neistina da je momak Aleksandar Stojičić, sportista koji je u Nemačkoj od 28. januara do 25. februara, na pripremama, koji je član Kancelarije za mlade u našoj Gradskoj opštini, na protestima nosio vešala“, izjavio je Kocić.\nOn je dodao da je Stojičić optužen samo zato što, kako je naveo, liči na petnaestogodišnjaka koji je nosio vešala.\nDarko Bulatović Konferencija za medije Nebojša Kocić SNS Zoran Perišić


Korb: Nova administracija menja spoljnopolitičke prioritete SAD\nVisoki savetnik u uticajnom istraživačkom Centru za američki progres, Lari Korb, predviđa korenitu izmenu spoljnopolitičkog kursa Sjedinjenih Država.\nU razgovoru za naš program, Korb se prvo osvrnuo na sastav tima presednika Obame, zadužen za nacionalnu bezbednost zemlje, koji čine savetnik za nacionalnu bezbednost, general Džejms Džouns, sekretr za odbranu Robert Gejts i državni sekretar Hilari Klinton:\n„Smatram da je predsednik Obama izabrao ljude koji će moći da sprovode njegovu politiku, jer su svo troje stekli izuzetno veliko iskustvo u obavljanju državnih poslova i to uspešno. Tu je general Džouns, koji će doprineti da proces teče efikasno. Zadržavanjem sekretara Gejtsa na funkciji koju je obavljao u Bušovoj administraciji, izbegnut je period tranzicije vlasti u jeku dva rata. A tu je i bivša senatorka, a sada novi državni sekretar Hilari Klinton, koja dobro poznaje način rada i Kongresa i vlade.“\nPredsednik Obama takođe namerava da bude angažovan na spoljnopolitičkom planu, kaže Korb.\n„Predsednik Obama želi da bude okružen ljudima koji se ne ustručavaju da iznesu svoje mišljenje. On veruje da će na osnovu izraženih mišljenja i sopstvenog znanja moći da donosi ispravne odluke, koje će njegov tim, kako smatra, umeti da sprovodi.“\nKorb ističe da pomenuta trojka deli stanovište predsednika Obame da Amerika ne bi trebalo da diktira, već da sarađuje sa ostalim svetom.\n„Za vreme Bušove administracije važio je princip: radićemo unilateralno kad god možemo, a multilateralno samo ako moramo. Mislim da se ljudi koje je predsednik Obama imenovao zalažu za obrnuto: multilateralizam kad god je to moguće, unilateralizam samo u slučaju zaštite vitalnih američkih interesa, kada ostali svet ne želi da se uključi.“\nNova američka administracija najpre želi da ojača transatlantsko partnerstvo i očekuje od saveznika veću pomoć u rešavanju pitanja Avganistana, kaže Korb.\n„Mislim da je najvažnije pitanje da li su saveznici spremni da udruženim snagama povratimo stabilnost u Avganistanu, koji ugrožava ceo region. U pitanju je misija NATO-a, a ne isključivo Sjedinjenih Država. Predsednik Obama planira da uputi dodatne američke snage. Bilo bi od velike pomoći kada bi i Evropljani učinili isto.“\nRusija će biti drugo po važnosti pitanje na transatlantskom dnevnom redu, ističe Korb.\n„Rusija nastoji da obnovi svoje mesto u svetu i protivi se izgradnji američkog antiraketnog štita u Istočnoj Evropi i proširenju NATO-a. Međutim, nama je Rusija potrebna za rešavanje pitanja Irana, jer bez nje nije moguće zavesti svrsishodne sankcije Iranu. Sa svoje strane, Evropa se u velikoj meri oslanja na Rusiju kao izvor energije. Dakle, moraćemo da izdvojimo prioritete u odnosima sa Rusijom, kao što su Iran i kontrola nuklearnog naroužanja. Sva ostala pitanja su od sekundarnog značaja.“\nBušova administracija nepotrebno je antagonizirala Rusiju izjavama o ulasku Gruzije i Ukrajine u NATO, smatra Korb. On kaže da te dve zemlje još dugo neće biti spremne za članstvo, a slična je situacija i sa izgradnjom antiraketnog štita.\n„Dilema je u tome što ne želimo da stvorimo utisak da popuštamo zbog ruskog pritiska. Mislim da diplomatski izlaz leži u nedavnoj izjavi potpredsednika Džoa Bajdena: 'Nećemo odustati od izgradnje antiraketnog štita, ali ga nećemo izgraditi sve dok ne budemo sigurni da će da funkcioniše' - što se po meni neće nikada dogoditi.“\nNaš sagovornik ističe i fleksibilnost nove administracije u pogledu Irana. Obamina administracija je spremna da otvori dijalog sa Iranom, kaže Korb, ali iranski režim treba da pokaže da je pouzdani sagovornik. Po njegovim rečima Teheran je imao razloga da strepi od Sjedinjenih Država, jer je politika prethodne administracije otvoreno zastupala promenu režima. Međutim, kaže on, Iran ima razloga da bude i zahvalan Americi:\n„Važno je priznati da je sa obaranjem Talibana sa vlasti u Avganistanu i Sadama Huseina u Iranu, Amerika doprinela da Iran postane krupan faktor u tom delu sveta.“


Privrednici RS traže izmjene zakona o radu i fiskalno rasterećenje | Frontal\nTrivić je rekao da poslovna zajednica zakonom o radu ne traži nikakva smanjenja radničkih prava, već samo jednostavnije procedure u oblasti radnih odnosa, što su spremni i da argumentuju.\n"Uopšte ne razmišljamo o tome da do toga neće doći, jer je činjenica da su taj zakon donijele i Hrvatska i Srbija, ali i da imamo dovoljno argumenata i da nas je prethodna vlada zamolila da to ne radimo u izbornoj godini", rekao je Trivić novinarima.\nPrema njegovim riječima, Savez sindikata plasira neistine i zabija glavu u pijesak, pokušavajući da održi status kvo.\n"Novi zakon o radu je potreban i Vladi radi rješavanja problema u svojoj administraciji, tako da i ovo poslodavci rade u interesu Vlade", rekao je Trivić.\nOn je najavio da će se Unija udruženja poslodavaca držati obećanja o donošenju zakona o radu i od vlasti i od opozicije, sa kojima su već razgovarali.\nKada je riječ o izmjenama Zakona o porezu na dohodak, Unija traži vraćanje neoporezivog dijela dohotka na nivo najniže plate i vraćanje poreza i doprinosa na dohodak na nivo prije izbijanja svjetske ekonomske krize.\nOn tvrdi da je izmjena Zakona o dječijoj zaštiti potrebna radi sistematskog rješavanja porodiljskog bolovanja, odnosno refundiranja poslodavcima u bruto iznosu.\nRješavanje nelikvidnosti privrede i vanbudžetskih fondova, Unija udruženja poslodavaca vidi u primjeni Zakona o jedinstvenom sistemu za multilateralne kompenzacije i cesije, te donošenju zakona o rokovima izmirenja novčanih obaveza.\n"Nama je bilo jasno da u izbornoj godini nije moglo doći do takvih reformi, ali želimo da u pravom trenutku insistiramo na ovim zahtjevima da bi budući resorni ministar privrede imao saglasnost privrede i za svoj rad", rekao je Trivić.\nOn je zatražio i uključivanje poslovne zajednice u proceduru imenovanja ministra zaduženog za oblast privrede, ocijenivši da bi, zbog ozbiljnosti situacije, potpredsjednik buduće vlade trebalo da bude upravo ministar iz ovog resora.\n"Smatramo da ministar zadužen za oblast privrede ne bi trebalo da bude čovjek iz politike već menadžer, a naravno da i vladajuće stranke u svojim redovima imaju sposobne ljude iz biznisa", rekao je Trivić, ocijenivši dosadašnja rješenja u ovom pogledu kao nezadovoljavajuća.\nGovoreći o smanjenju javne potrošnje, Trivić je ukazao na veliku disproporciju plata u javnom i privatnom sektoru, brojnost administracije i komplikovane procedure koje povećavaju troškove privredi.\nOn je rekao da je reformom javne uprave neophodno tražiti njenu efikasnost, efektivnost, ekonomičnost i racionalizaciju, s obzirom da je političko zapošljavanje napravilo negativnu selekciju.\nMeđu zahtjevima Unije za restrikciju javne potrošnje je smanjenje svih budžetskih rashoda, osim subvencija, podsticaja i kapitalnih investicija i transfera, dok se zaduživati može samo za projekte koji se sami otplaćuju i angažuju domaće kapacitete.\n"Kada je riječ o politici podsticaja, potrebno je donošenje zakona o podsticajima kojim će se definisati njihov obim i vrste, s obzirom da se ta oblast reguliše pravilnikom koji se svake godine mijenja", rekao je Trivić.\nPrema njegovim riječima, ovim zakonom potrebno je definisati koje privredne, odnosno poljoprivredne djelatnosti bi trebalo da se razvijaju.\n"Ove godine ukinuti su podsticaji u vidu subvencija za izvoz, zbog čega imamo ideju da za svakog novog zaposlenog radnika na kraju godine budu vraćena sredstva na transparentan način bez raznih komisija", rekao je Trivić.\nGovoreći o unapređenju inspekcijskih i pravosudnih organa, te suzbijanju sive ekonomije, Trivić je rekao da će mjere blokiranja nesavjesnih preduzetnika po uzoru na rješenja u Srbiji, uozbiljiti međusobne odnose poslodavaca.\n"Sa druge strane, ako imate ovako neprohodan sistem u gruntovnicama i katastrima, gdje se po deset godina rješavaju imovinska pitanja, onda nema ni mogućnosti kvalitetne privatizacije", upozorio je Trivić.\nOn je rekao i da poskupljenja hljeba u Republici Srpskoj neće biti, jer su cijene pšenice stabilne.\n24.10.2014. u 12:21h


Plate će smanjivati i u Montenegroerlajnzu – Bankar.me\nFebruary 23, 2016 AVIO SAOBRAĆAJ, CRNA GORA, PLANETA, PREGLED ŠTAMPE, SVE VIJESTI Leave a comment\nUkoliko se usvoji predlog zakona o zaradama zaposlenih u javnom sektoru, državna preduzeća koja posluju u minusu trebalo bi da smanje plate zaposlenima, za početak deset odsto, što znači da su kompanije Monteneroerlajnz, Željeznički prevoz i Željeznička infrastruktura samo neka preduzeća koja će morati odmah po usvajanju zakona da smanje mjesečna primanja radnicima.\nKompanija Montenergoerlajnz već godinama ne izlazi iz debelog minusa, pa su 2014. godinu završili sa gubitkom od 9,5 miliona eura, a 2013. sa 5,2 miliona eura minusa. Ni željeznička preduzeća ne zaostaju sa gubicima i minusima. Kompanija ŽICG je 2014. godinu završila sa gubitkom od 5,5 miliona eura, odnosno sa minusom od oko tri miliona eura godinu ranije, dok je ŽPCG 2014. godinu završio sa minusom od 3,9 miliona eura, odnosno sa gubitkom od 3,4 miliona eura 2013. godine. U istom košu biće i kompanija Održavanje željezničkih voznih sredstava, koja iako nema milionske gubitke 2014. godinu završila je sa minusom od 756,6 hiljada eura.\nUkoliko poslanici u parlamentu usvoje to zakonsko rješenje, to znači da će preko dvije hiljade radnika primati umanjene zarade. Prema riječima nezavisnog poslanika Mladena Bojanića, takav predlog zakona ne može biti rješenje. On je kazao da su ovakvi rezultati poslovanja ništa drugo do posledica partijskog zapošljavanja, umjesto stručnog. Bojanić je istakao da je vladajuća partija punila preduzeća svojim kadrovima, naročito u izbornim godinama, ne mareći za njihovu stručnost i znanje i da je sve to rezultiralo negativnim poslovanjem izvjesnih preduzeća.\n– To rješenje predlačaga zakona dobro, smanjivanje plate nije rješenje i neće donijeti rezultate. Svima je jasno da je u državnim organima neophodna jedna velika reforma kadra. Javna preduzeća prvenstveno treba osloboditi partijskog zapošljavanja i naći stručne i sposobne ljude koji mogu da vode te kompanije. Drugim riječima, tim kompanijama je potreban kompletno novi menadžment, pa tek onda možemo govoriti o tržišnom nagrađivanju ili pak o kažnjavanju, rekao je Bojanić.\nOn je rekao da će zbog partijskog zapošljavanja ispaštati oni koji nijesu ni za šta krivi.\n– Ispaštaće radnici koji nijesu ni za šta krivi i koji firme ne mogu izvući iz minusa. Radnici koji nijesu dovedeni partijski, već pošteno zarađuju za koru hljeba ne treba kažnjavati nijednim eurom od plate, a kamoli sa deset odsto. Ponovljam, kompletna reforma treba da se uradi,’da se sa čelnih mjesta smijene partijski miljenici i da se postave stručni ljudi. Kažnjavanjem poštenih radnika ne može se ništa uraditi ni postići. Ovo je samo još jedno vladino šminkanje i Vlada po ko zna koji put pokušava da stvori privid u narodu da nešto radi i da pokušava nešto da poboljša i promijeni, zaključio je Bojanić.\nPOJMOVIMontenegroairlines najveća plata u Crnoj Gori plate u javnom sektoru Porezi i doprinosi na zarade u Crnoj Gori Prosječna plata u Crnoj Gori\nPrevious Pregled štampe za 23. februar: Novosti iz ekonomije\nSljedeći Na aukciji juče prodati zapisi za 43,9 miliona\nMilione za “Montenegro erlajns” pravdali reklamama\nMontenegro Airlines ponovo leti od februara?


Partizanov transfer plan – Strpljivo do pravog rešenja - Sportske.net\nPartizanov transfer plan – Strpljivo do pravog rešenja\nDok se ekipa priprema na Pohorju, rukovodstvo kluba aktivno radi na dovođenju pravih pojačanja. Ipak, taj proces nije jednostavan.\nEkipa Partizana je u pripremni period i spremanje za evropske utakmice ušla sa jasnim planom, sa jasno utvrđenim željama i idejama kada je u pitanju igrački kadar.\nMarko Nikolić je u više navrata insistirao na tome da crno-beli ne žele samo da 'popune rupe' već i da pojačaju kvalitet u timu uz postojeći kadar, ali je svesno istakao da neke stvari jednostavno ne zavise od njih.\nTakva je situacija sa Darkom Lazovićem koji je na putu da se vrati u Holandiju, takva je situacija i sa Markom Lomićem koji je dobrano uzdrmao planove trenera Nikolića.\nIpak, klub nastavlja sa potragom adekvatnih rešenja, strpljenjem pre svega.\n„Poučen iskustvom, bolje je angažovati nekoga tri dana kasnije i uživati u saradnji, nego tri dana ranije, sa glavoboljom u narednih godinu dana. Mnogo smo radili na pojačanjima u poslednjih mesec dana, sve je pripremljeno i sada samo održavamo kontakt.“, istakao je Marko Nikolić 'Sportu', dodatno pojasnivši na koju se poziciju fokusira u prelaznom roku.\n„U ovom slučaju, želja nam je da pojačamo kvalitet na poziciji centralnog defanzivca. Dolaze u obzir samo dve grupe igrača za to mesto – oni koji imaju rejting i kvalitet, bez obzira na godine i i mladi perspektivni fudbaleri. Ko god se uklapa u te kriterijume, dobo je došao.“, istakao je Nikolić.